**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 22 Ιανουαρίου 2019, ημέρα Τρίτη και ώρα 15.15΄, στην **Αίθουσα «Προέδρου Αθανασίου. Κωνστ. Τσαλδάρη» (223),** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, Χαράς Καφαντάρη, με θέμα ημερήσιας διάταξης: Ενημέρωση των μελών της Επιτροπής, σύμφωνα με το άρθρο 36 παρ. 5 του Κανονισμού της Βουλής, από τον Υπουργό Περιβάλλοντος και Ενέργειας, κ. Γεώργιο Σταθάκη, σχετικά με το Εθνικό Σχέδιο για την Ενέργεια και το Κλίμα (Ε.Σ.Ε.Κ.).

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Γεώργιος Σταθάκης, ο Αναπληρωτής Υπουργός Περιβάλλοντος και Ενέργειας, κ. Σωκράτης Φάμελλος, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Σταματάκη Ελένη, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Καματερός Ηλίας, Καραγιάννης Ιωάννης, Καρακώστα Εύη, Αυλωνίτου Ελένη, Κάτσης Μάριος, Καφαντάρη Χαρά, Μπαλωμενάκης Αντώνιος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σπαρτινός Κωνσταντίνος, Συρμαλένιος Νικόλαος, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Δήμας Χρίστος, Κατσανιώτης Ανδρέας, Βρούτσης Ιωάννης, Μπουκώρος Χρήστος, Πλακιωτάκης Ιωάννης, Σκρέκας Κωνσταντίνος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Σαχινίδης Ιωάννης, Καραθανασόπουλος Νικόλαος, Κατσώτης Χρήστος, Δελής Ιωάννης, Φωκάς Αριστείδης, Γεωργιάδης Μάριος, Λαζαρίδης Γιώργος και Μίχος Νικόλαος

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κυρίες και κύριοι συνάδελφοι, είναι η πρώτη συνεδρίαση της Επιτροπής μας για τον καινούργιο χρόνο. Εύχομαι πρώτα απ' όλα να έχουμε υγεία και καλές εργασίες της Επιτροπής μας.

 Μετά από αίτημα του Υπουργείου Περιβάλλοντος και Ενέργειας, θα ξεκινήσουμε την συνεδρίαση της Επιτροπής με θέμα ημερήσιας διάταξης την ενημέρωση των μελών της Επιτροπής, σύμφωνα με το άρθρο 36 παρ. 5 του Κανονισμού της Βουλής, από τον Υπουργό Περιβάλλοντος και Ενέργειας, κ. Γεώργιο Σταθάκη, σχετικά με το Εθνικό Σχέδιο για την Ενέργεια και το Κλίμα (Ε.Σ.Ε.Κ.). Έχουν γίνει συζητήσεις και σε άλλη συνεδρίαση της Επιτροπής μας και συγκεκριμένα σε κοινή συνεδρίαση με την Ειδική Μόνιμη Επιτροπή Προστασίας Περιβάλλοντος. Επιπλέον, σήμερα παρίσταται ο Γενικός Γραμματέας Ενέργειας και Ορυκτών Πρώτων Υλών, κ. Μιχαήλ Βερροιόπουλος.

Θα ξεκινήσουμε με τοποθέτηση από τον κ. Υπουργό.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Αγαπητές και αγαπητοί συνάδελφοι, η Ελλάδα αποκτά μακροχρόνιο εθνικό ενεργειακό σχεδιασμό, το Εθνικό Σχέδιο για την Ενέργεια και το Κλίμα, με χρονικό ορίζοντα το 2030, όπως έχουν συμφωνήσει το σύνολο των Ευρωπαϊκών χωρών και η Κομισιόν για εθνικά σχέδια που πρέπει να υποβληθούν για το θέμα αυτό με αντικείμενο τον τρόπο με τον οποίον θα υλοποιηθούν οι συμφωνηθέντες στόχοι για ένα μείγμα ενέργειας, εξοικονόμησης ενέργειας και οι στόχοι για τη συμμετοχή των ΑΠΕ στο σύνολο της κατανάλωσης ενέργειας για το 2030.

Αυτό το σχέδιο, το οποίο ολοκληρώσαμε, στοχεύει ακριβώς στην επίτευξη αυτών των στόχων - θα σταθώ πιο αναλυτικά σε αυτούς – και παράλληλα περιγράφει το πλαίσιο για επενδύσεις που υπερβαίνουν τα 30 δις ευρώ σε ορίζοντα δεκαετίας. Το σχέδιο αυτό τέθηκε σε δημόσια διαβούλευση με τους πολίτες και όλους τους εμπλεκόμενους φορείς και τώρα επιστρέφουμε στη Βουλή, ώστε σε κλίμα δημιουργικής συζήτησης και συναινέσεων να προχωρήσει η κατάθεση του σχεδίου στην Κομισιόν στα τέλη του μήνα.

Ποιοι είναι οι στόχοι, όπως προσδιορίζονται στο συγκεκριμένο σχέδιο. Ο ευρωπαϊκός στόχος, ο γνωστός, το μερίδιο συμμετοχής των ΑΠΕ στην τελική κατανάλωση ενέργειας, τουλάχιστον στο 32%. Επίτευξη εξοικονόμησης ενέργειας στην τελική κατανάλωση, τουλάχιστον κατά 32,5%. Μείωση εκπομπών αερίων του θερμοκηπίου κατά 16% για τους τομείς εκτός του συστήματος εμπορίας δικαιωμάτων εκπομπών. Αυτή είναι και η υπόθεση του σχεδιασμού και το οποίο αποτελεί, ουσιαστικά, τον οδηγό για την ενεργειακή μετάβαση για ένα καθαρό μονοπάτι προς το πράσινο μέλλον.

Τι είναι ο εθνικός σχεδιασμός και τι προβλέπει; Προβλέπει τη ριζική αναδιάρθρωση του ενεργειακού μείγματος, τόσο ποσοτικά όσο και ποιοτικά. Ιδιαίτερα στον τομέα του ηλεκτρισμού θα απαιτηθεί ένας τεράστιος μετασχηματισμός, ώστε οι ΑΠΕ να γίνουν, πλέον, η κύρια πηγή ενέργειας για τη χώρα. Αυτό σημαίνει πρακτικά, ότι από το 29% που είναι σήμερα η συμμετοχή των ΑΠΕ στην παραγωγή ενέργειας θα πρέπει να φτάσει στο 56% το 2030, κάτι λιγότερο από διπλασιασμό τους στο ενεργειακό μας μείγμα. Θα έχουμε περιορισμό του ειδικού βάρους του λιγνίτη στο 17% περίπου, από 33% που είναι σήμερα, και αξιοποίηση του φυσικού αερίου ως καύσιμο γέφυρα με σημαντική διείσδυση κυρίως στη θέρμανση. Αυτός είναι ο πρώτος πυλώνας.

Ο δεύτερος πυλώνας αφορά στην εξοικονόμηση ενέργειας. Εδώ προδιαγράφονται οι παρεμβάσεις της ενεργειακής αναβάθμισης σε πλήθος κλάδων της οικονομίας με στόχο να επιτυγχάνεται ένας πολύ φιλόδοξος στόχος. Πρέπει να βελτιώνουμε κάθε έτος κατά 1,5% την εξοικονόμηση ενέργειας για το σύνολο των δραστηριοτήτων της οικονομίας, άρα, βιομηχανία, τουρισμός, υπηρεσίες, κτίρια, για προσπάθεια μεγάλης εξοικονόμησης, και φυσικά μεταφορές.

Ο τρίτος πυλώνας αφορά στη μείωση των εκπομπών αερίων του θερμοκηπίου, όπου επιτυγχάνεται υπερκάλυψη των στόχων.

 Εκτός από τους παραπάνω άξονες, το Εθνικό Σχέδιο αφορά και στους άξονες ασφάλειας, εφοδιασμού της χώρας και της αγοράς ενέργειας. Εμείς στα θέματα, βέβαια, της αγοράς ενέργειας, δίνουμε μεγάλη έμφαση στην αντιμετώπιση της ενεργειακής φτώχειας. Θα μπορούσα να πω ότι αποτελεί τον τέταρτο πυλώνα, ουσιαστικά με ενίσχυση των πολιτικών που υπάρχουν ήδη και φυσικά επιπρόσθετα μέτρα που μπορεί να ληφθούν στο μέλλον, προκειμένου να διασφαλίζεται η πρόσβαση όλων των πολιτών, ειδικά των ασθενέστερων κοινωνικών ομάδων στο ενεργειακό αγαθό.

Πρέπει να υπογραμμίσω το γεγονός ότι δεν ξεκινάμε από το μηδέν, το αντίθετο.

Οι θεσμικές παρεμβάσεις που έχουν γίνει, είναι πολύ μεγάλες, βαθιές μεταρρυθμίσεις στον ενεργειακό τομέα και επιτρέψτε μου να απαριθμήσω μερικές από αυτές τις πρωτοβουλίες που έχουμε ήδη λάβει.

 Το πρώτο πλέγμα αφορά στις παρεμβάσεις που έχουν γίνει στην αγορά ενέργειας στην Ελλάδα. Πρώτη και βασική τομή, απελευθερώθηκαν όλες οι αγορές φυσικού αερίου και ενέργειας, τόσο στη χονδρική, όσο και στη λιανική αγορά.

Δεύτερον. Διαχωρίσαμε τα δίκτυα από τα εμπορικά κομμάτια της δραστηριότητας των κρατικών εταιρειών στον κλάδο με μια βασική αρχή, ότι τα δίκτυα θα παραμείνουν υπό δημόσιο έλεγχο, ενώ για τα εμπορικά τμήματα, για κάποια αναζητείται στρατηγικός επενδυτής, σε κάποια άλλα προχωράμε σε ιδιωτικοποίηση εμπορικών τμημάτων.

Επαναλαμβάνω η αρχή είναι η απελευθέρωση των αγορών ενέργειας. Δεύτερον, διατήρηση όλων των δικτύων υπό δημόσιο έλεγχο και τρίτον, επιλεκτική πολιτική για τα εμπορικά τμήματα, ανάλογα με τον κλάδο, όπου είτε προχωράμε σε ιδιωτικοποίηση είτε σε αναζήτηση στρατηγικού επενδυτή.

Η Τρίτη βασική τομή, πέρα από την απελευθέρωση των αγορών και τη διατήρηση των δικτύων κ.λπ. υπό δημόσιο έλεγχο, αφορά το χρηματιστήριο ενέργειας και την εισαγωγή του TARGET MODEL. Το χρηματιστήριο ενέργειας, όπως ξέρετε, θα λειτουργήσει, πέρα από τις αγορές που έχει σήμερα η ενέργεια, προ ημερησίας και ημερησία, θα λειτουργήσει η προθεσμιακή αγορά με διμερή συμβόλαια και συμβάσεις, ανοίγοντας μια καινούργια αγορά για παραγωγούς και μεγάλους καταναλωτές ενέργειας, αλλά με τεράστιες δυνατότητες να διευρυνθεί αυτό και σε συμβόλαια τα οποία θα αποτυπώνουν επακριβώς και το πράσινο περιεχόμενο κάθε συμβολαίου και κατά πόσον αποτελεί, είναι συμβατό, και με τους στόχους που θέσαμε. Και φυσικά η ενίσχυση των διασυνδέσεων με τις γειτονικές χώρες, προκειμένου να υπάρχει μια ενιαία αγορά ενέργειας ευρύτερα περιφερειακή, Ιταλία, Βουλγαρία και άλλες γειτονικές χώρες με τις οποίες υπάρχουν διασυνδέσεις και θα ενισχυθούν.

Τέλος, ο τέταρτος πυλώνας μας, αφορά στη διαμόρφωση περιφερειακών ενοποιημένων αγορών, κάτι που ξεκινάει με το *TARGET MODEL* και το χρηματιστήριο ενέργειας, αλλά ενισχύεται με τις διασυνδέσεις, το καθιστά πιο εφικτό,αλλά ταυτόχρονα δημιουργεί και τις προϋποθέσεις να υπάρξουν περιφερειακές αγορές ενέργειας με πολλά οφέλη για την οικονομία συνολικά.

Να σταθώ λίγο στο ενεργειακό μείγμα. Σχετικά με το λιγνίτη, η βασική στρατηγική, έτσι όπως αποτυπώνεται στον Εθνικό Σχεδιασμό, είναι η απόσυρση των παλαιότερων μονάδων, η οποία δεν θα γίνει απότομα, αλλά θα γίνεται όταν κλείνει ο κύκλος ζωής κάθε μίας από αυτές τις μονάδες, διατηρώντας έτσι την ασφάλεια εφοδιασμού του συστήματος και διατηρώντας μια μεγάλη μεταβατική περίοδο για την λειτουργία του τομέα της ενεργείας με λιγνίτη. Η βάση υπολογισμού του 17% για το λιγνίτη, το 2030, στηρίζεται πάνω στη βασική αρχή ότι όσες μονάδες, πλέον, αποσύρονται δεν αντικαθίστανται. Υπάρχει, όμως, χώρος για αναβάθμιση ορισμένων μονάδων, όπως είναι για παράδειγμα αυτής του Αμυνταίου και η συνέχιση της λειτουργίας του.

Η παρούσα Κυβέρνηση, όπως ξέρετε, ανέτρεψε το σχέδιο που ήθελε, τόσο τις υποδομές της ενέργειας όσο και το σύνολο του κλάδου και την ίδια τη ΔΕΗ να περάσει σε ιδιώτες. Διαμόρφωσε το πλαίσιο το οποίο σας περιέγραψα και ταυτόχρονα έκανε εφικτό να υπάρξουν περιβαλλοντικές αναβαθμίσεις των μονάδων που λειτουργούν και θα συνεχίσουν να λειτουργούν με τη στήριξη χρηματοδοτικών προγραμμάτων από ευρωπαϊκούς πόρους. Και το πιο σημαντικό, ενίσχυση των προγραμμάτων υποστήριξης της μεταβατικής περιόδου στις λιγνιτικές περιοχές, τις περιοχές που θίγονται και θα θίγονται σιγά - σιγά από την απόσυρση των λιγνιτικών μονάδων, όταν τελειώνει ο κύκλος ζωής τους.

Στο κομμάτι της ενέργειας το οποίο συνεχίζει να παράγει ακόμα με πετρέλαιο, όπως είναι τα ελληνικά νησιά και τα περίφημα ΥΚΩ, εδώ η πολιτική μας είναι πολύ επιθετική, είναι υπέρ των διασυνδέσεων και του εφοδιασμού των νησιών από το ηπειρωτικό δίκτυο.

Όπως ξέρετε, ολοκληρώθηκε η πρώτη φάση διασύνδεσης των Κυκλάδων. Ακολουθούν η δεύτερη και η τρίτη που θα ολοκληρωθούν το 2020, ενώ ο ΑΔΜΗΕ έχει ήδη υποβάλει και το σχέδιο στη ΡΑΕ για την τέταρτη και τελευταία φάση με την οποία θα έχουν διασυνδεθεί, πια, όλες οι Κυκλάδες.

Όπως ξέρετε, η σύμβαση για τη διασύνδεση της Πελοποννήσου - Κρήτης ξεκίνησε. Θα ολοκληρωθεί σε 18 μήνες, θα έχει και ένα μικρό διάστημα δοκιμαστικής λειτουργίας. Άρα, η μικρή διασύνδεση η οποία θα μεταφέρει ρεύμα, όπως ξέρετε, από τη μονάδα φυσικού αερίου της Δ.Ε.Η. στη Μεγαλόπολη, στη Δυτική Κρήτη κυρίως, θα είναι σε πλήρη λειτουργία σε δύο χρόνια από σήμερα, έτοιμη να καλύψει μεγάλο μέρος των αναγκών, επαναλαμβάνω, κυρίως της Δυτικής Κρήτης.

 Η μεγάλη διασύνδεση Αττικής - Κρήτης, σύμφωνα με τους σχεδιασμούς και την ολοκλήρωση των διαδοχικών σταδίων με φορέα την ΑΡΙΑΔΝΗ, θα προκηρύξει τον διαγωνισμό τον επόμενο Μάρτη, δηλαδή σε δύο μήνες, κάτι λιγότερο από δύο μήνες από τώρα, ολοκληρώνεται όλος ο κύκλος των προϋποθέσεων για να γίνει η προκήρυξη αυτή.

Τέλος, για τα νησιά που δεν θα διασυνδεθούν, συμμετέχουμε ενεργά στην πρωτοβουλία της Ευρωπαϊκής Ένωσης για τα ενεργειακά νησιά. Η πρώτη συνάντηση έγινε, όπως ξέρετε, πριν από ένα χρόνο στα Χανιά. Τώρα, έχει ωριμάσει η διαδικασία αυτή για τα ενεργειακά νησιά, είμαστε πολύ κοντά στο να γίνουν οι πρώτες προκηρύξεις για 3 νησιά μη διασυνδεδεμένα. Η κεντρική ιδέα παραμένει απλή. Θα πρέπει να υποκαταστήσουμε στα μη διασυνδεδεμένα νησιά την παραγωγή με πετρέλαιο ενέργειας από ΑΠΕ και συνδυασμό άλλων μορφών παραγωγής ενέργειας μαζί με μέσα αποθήκευσης ενέργειας, το οποίο είναι απόλυτα κρίσιμο. Έχουν πυκνώσει ήδη οι συναντήσεις με σχετικούς φορείς και εταιρίες που ασχολούνται με την αποθήκευση, ακριβώς για να διευκολύνουμε τη διαδικασία προκήρυξης αυτών των διαγωνισμών.

Στις ίδιες τις ΑΠΕ έχει κλείσει ένας κύκλος μεγάλων αλλαγών που έγιναν τα προηγούμενα δύο χρόνια. Πρώτον, αντικαταστήσαμε το σύστημα των εγγυημένων τιμών για αποζημιώσεις των ΑΠΕ με ανταγωνιστικές διαδικασίες, που ήδη έχουν ξεκινήσει. Άρα, τέλος στο εγγυημένο σύστημα τιμών στις ΑΠΕ, γίνονται με διαγωνισμό. Οι τελευταίες εγγυημένες τιμές που δώσαμε στα Αιολικά ήταν 100 €. Τώρα με τους πρώτους διαγωνισμούς η τιμή αυτή έχει πέσει κατά 30 με 35% ήδη μέσα σε 14 μήνες. Με αυτό το πλαίσιο θα συνεχίσουμε και στο μέλλον και ταυτόχρονα νομοθετούμε και τη γεωθερμία, μια μορφή ΑΠΕ που η χώρα μπορεί να εκμεταλλευτεί, προκειμένου να έχουμε μια ανάπτυξη με μέτρο στη γεωθερμία, που μπορεί να αποτελέσει πολύ σημαντικό παράγοντα.

Το φυσικό αέριο αποτελεί ένα προνομιακό πεδίο. Προφανώς θα καλύψει και θα σταθεροποιήσει το ενεργειακό μας σύστημα, όσο και καθώς επεκτείνονται οι ΑΠΕ. Ταυτόχρονα, όμως, στο φυσικό αέριο η Ελλάδα μετατρέπεται σε ενεργειακό κόμβο με τους αγωγούς που κατασκευάζονται, TAP (Διαδριατικός Αγωγός Φυσικού Αερίου) και IGB (Διασυνδετήριος Αγωγός Ελλάδας – Βουλγαρίας). Ο αγωγός TAP ολοκληρώνεται επιτυχώς, σύμφωνα με το χρονοδιάγραμμα, το 2020, αρχές του 2020 θα είναι έτοιμος. Και ο IGB, επίσης, βρίσκεται στη φάση των προκηρύξεων, έχουν κλείσει οι τεχνικές μελέτες και θα προχωρήσει και αυτός γρήγορα. Ταυτόχρονα, έχουμε ένα φιλόδοξο σχέδιο που έχει ξεκινήσει για την ανάπτυξη φυσικού αερίου σε 40 περίπου πόλεις της Ελλάδας, στα αμέσως επόμενα χρόνια, μέχρι το 2022. Υπολογίζεται, ότι ένας πολύ μεγάλος αριθμός πόλεων, κυρίως στη Βόρεια Ελλάδα, θα ενταχθεί στο σύστημα φυσικού αερίου.

Μπαίνω στο θέμα της εξοικονόμησης ενέργειας, όπου η τάξη μεγέθους των εξοικονομήσεων που καλούμαστε να κάνουμε έχει ένα πολύ απλό παράδειγμα. Χρειαζόμαστε ένα «Εξοικονομώ Κατ Οίκον ΙΙ» σαν αυτό που προκηρύξαμε πέρυσι, με πενήντα χιλιάδες νοικοκυριά και πόρους 800 εκατομμύρια. Χρειαζόμαστε, περίπου, ένα «Εξοικονομώ Κατ Οίκον» κάθε χρόνο, προκειμένου να φτάσουν τα κτίρια, δημόσια και ιδιωτικά, σε ένα επίπεδο που να καλύπτει τους στόχους τους οποίους έχουμε θέσει. Αυτό και μόνο δείχνει την έκταση της εξοικονόμησης και των επεμβάσεων που πρέπει να γίνουν, προκειμένου να φτάσουμε αυτούς τους στόχους. Μεγάλο στοίχημα είναι ο εξηλεκτρισμός, κυρίως των μεταφορών. Αυτή είναι η μεγάλη πρόκληση, αλλά και φυσικά, οι αλλαγές στα συστήματα ψύξης και θέρμανσης, σε σχέση με αυτά που χρησιμοποιούσαμε στο παρελθόν.

Εκκρεμεί και η εισαγωγή του θεσμικού πλαισίου για τον εξηλεκτρισμό των μεταφορών. Θα είναι μια μεγάλη τομή. Την ετοιμάζουμε, νομίζουμε ότι θα είμαστε έτοιμοι να εισάγουμε ένα θεσμικό πλαίσιο για τον εξηλεκτρισμό. Περιλαμβάνει πάρα πολλά και σύνθετα ερωτήματα το θεσμικό πλαίσιο για τις υποδομές, για την μετακίνηση των αυτοκίνητων με eco-mobility και ηλεκτρισμό και για τις μεταφορές των μέσων μαζικής μεταφοράς, φυσικά. Ανοιχτό είναι το θέμα και έχουμε προχωρήσει σε συζητήσεις για τη χρήση ηλεκτρισμού και στις θαλάσσιες μεταφορές, τουλάχιστον στις περιοχές όπου είναι εφικτό και είναι να υλοποιηθούν και τέτοιου τύπου σχέδια.

Ο στόχος, όπως διατυπώνεται στο ενεργειακό σχέδιο, λέει το εξής απλό. Το 2030 το 10% του στόλου των οχημάτων που κυκλοφορούν στην Ελλάδα να είναι ηλεκτρικά, το οποίο πρακτικά σημαίνει ότι μετά το 2025, το ένα στα δύο αυτοκίνητα που θα πωλείται θα πρέπει να είναι ηλεκτρικό.

Στη συνέχεια, το μεγάλο θέμα είναι η ενεργειακή φτώχεια, πώς, δηλαδή, το σύνολο αυτών των αλλαγών που μόλις περιγράψαμε, θα αντιμετωπίζει τα προβλήματα της ενεργειακής φτώχειας. Υπενθυμίζω ότι έχουμε αναμορφώσει το κοινωνικό οικιακό τιμολόγιο, προσφέροντας διπλάσια έκπτωση στους ασθενέστερους εισοδηματικά. Πριν ήταν, όπως ξέρετε, 30% η έκπτωση, τώρα προσφέρουμε 70% έκπτωση σε αυτούς που είναι στο όριο, σε όσους λαμβάνουν με βάση τα αντικειμενικά κριτήρια το εισόδημα αλληλεγγύης. Άρα, τριακόσιες χιλιάδες νοικοκυριά παίρνουν πολύ μεγάλη έκπτωση, το αναμορφώσαμε, οι υπόλοιποι διατηρούν την παλιά έκπτωση, αλλά με αντικειμενικά κριτήρια. Με βάση τους κανόνες που δίνονται, δόθηκε το υπερπλεόνασμα σε διάφορες κοινωνικές ομάδες. Ταυτόχρονα, ιδρύσαμε το ταμείο για την επανασύνδεση του ρεύματος, για αυτούς που έχαναν ή κινδύνευαν να χάσουν το ρεύμα, τα πολύ φτωχά νοικοκυριά, και έτσι εξασφαλίσαμε εντός του 2018 την επανασύνδεση, με κόστος που καλύπτεται η πληρωμή του από τον Προϋπολογισμό του κράτους, τεσσάρων χιλιάδων ευάλωτων νοικοκυριών, καταβάλλοντας περίπου δεκαπέντε εκατομμύρια ευρώ.

Κλειδί σε όλη αυτή τη μετάβαση την ενεργειακή είναι φυσικά οι ενεργειακές κοινότητες, ένα εργαλείο που προωθεί την κοινωνική οικονομία και το πιο σημαντικό, τη συμμετοχή των καταναλωτών στον τομέα της ενέργειας.

Για πρώτη φορά δίνουμε τη δυνατότητα στην Ελλάδα, οι πολίτες, οι μικρομεσαίες επιχειρήσεις, οι τοπικοί φορείς να παράγουν τη δική τους ενέργεια με ΑΠΕ, να απεμπλακούν από το ενεργειακό σύστημα, όπως είναι τώρα, και να μπορέσουν να αποτελέσουν πυλώνα σε αυτή τη μετάβαση. Οι ενεργειακές κοινότητες δεν αφορούν μόνο την παραγωγή ενέργειας, αφορούν και την εξοικονόμηση ενέργειας και όλες τις άλλες δραστηριότητες τις οποίες αναφέραμε πριν.

Ανακεφαλαιώνοντας, νομίζω ότι αυτή τη στιγμή έχει κλείσει ο κύκλος των μεγάλων θεσμικών αλλαγών στον τομέα της ενέργειας, όσον αφορά στον τρόπο λειτουργίας αγοράς της ενέργειας για την επόμενη 10ετία. Έχει κλείσει ο κύκλος σχεδιασμού και υλοποίησης των πολύ μεγάλων επενδύσεων σε υποδομές και διασυνδέσεις. Φυσικά θα συνεχίσουμε να επενδύουμε και εσωτερικά στις διασυνδέσεις με τα νησιά μας, μέχρι την ολοκλήρωση αυτού του προγράμματος και με τις γειτονικές χώρες, αλλά έχει κλείσει αυτή η ενότητα τόσο των θεσμικών αλλαγών λειτουργίας των αγορών όσο και των βασικών έργων υποδομής και διασυνδέσεων.

Επίσης, έχει διαμορφωθεί το πλαίσιο όσον αφορά στη λειτουργία των ΑΠΕ και θα ολοκληρωθεί με την έναρξη του Χρηματιστηρίου της Ενέργειας. Έχουμε κλείσει τον κύκλο της εξοικονόμησης ενέργειας, όσον αφορά ένα ευρύτερο θεσμικό πλαίσιο. Εκκρεμεί ένα επαναλαμβάνω το θεσμικό πλαίσιο για την ηλεκτροκίνηση.

Ερχόμαστε, λοιπόν, σήμερα, στη Βουλή σε κλίμα ειλικρινούς διαλόγου να θέσουμε αυτό το μεγάλο ζήτημα, προκειμένου, να πάρουμε υπόψη μας όλες τις παρατηρήσεις και να μπορέσουμε να υποβάλλουμε, επίσημα, πλέον, ως χώρα, το εθνικό σχέδιο της χώρας το αμέσως επόμενο διάστημα. Σας ευχαριστώ.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ** (**Αντιπρόεδρος της Επιτροπής**): Σας ευχαριστούμε κύριε Υπουργέ.

Το λόγο έχει ο κύριος Φάμελλος.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κυρίες και κύριοι βουλευτές, η συζήτηση για την ενέργεια και το κλίμα έχει έναν κίνδυνο, αρχικά, ιδιαίτερα στο πλαίσιο του πολιτικού περιβάλλοντος, για το πώς μπορεί να προξενήσει και το ενδιαφέρον και το ουσιαστικό αποτέλεσμα μιας κοινοβουλευτικής συζήτησης. Όμως, θεωρώ και το καταθέτω αυτό εισαγωγικά, και θα ήθελα να γίνει μια συζήτηση για αυτό, ότι η σημερινή συζήτηση για την ενέργεια συνδέεται απόλυτα και με τις πολιτικές εξελίξεις των ημερών, αλλά και με την αναπτυξιακή και δημοσιονομική θέση της χώρας.

Η Ελλάδα, το 2014, βρισκόταν στη γωνία της Ευρώπης, στη γωνία της Ευρωζώνης, μία χώρα στο όριο της χρεωκοπίας, μια χώρα γεωγραφικά και αναπτυξιακά στη γωνία της Ευρώπης και έξω από τα μεγάλα αναπτυξιακά σχέδια. Σήμερα, συζητάμε για μια διαφορετική Ελλάδα. Η Ελλάδα σήμερα βρίσκεται στο κέντρο της Ευρωζώνης και δημοσιονομικά και οικονομικά και αναπτυξιακά και αυτό αναγνωρίζεται από όλους τους ευρωπαίους ηγέτες, αλλά και από όλους αυτούς που καλούν τις επενδύσεις να έρθουν στη χώρα μας, ως ένα ασφαλή δημοσιονομικά και αναπτυξιακά προορισμό.

Όμως, ταυτόχρονα, βρίσκεται στο κέντρο και γεωπολιτικά της περιοχής της, ηγέτης πραγματικά μιας ανάπτυξης της περιοχής, που συνδέεται σαφέστατα με τα μεγάλα ενεργειακά δίκτυα και με το ότι η Ελλάδα, πλέον, γίνεται κόμβος των ενεργειακών δικτύων για όλη τη Δυτική Ευρώπη, αλλά και πολλές φορές εξαρτάται η σχέση της Ανατολής και των πρώην σοσιαλιστικών χωρών, αλλά και Μέσης Ανατολής με την Ευρώπη, από αυτή. Βλέπουμε, λοιπόν, ότι η Ελλάδα γίνεται πιο δυνατή όταν αναλαμβάνει πρωτοβουλίες και όταν κτίζει γέφυρες. Και επειδή το τελευταίο διάστημα γίνεται μια συζήτηση για το πώς κάποιοι γυρίζουν την πλάτη τους στα σύνορα, ιδιαίτερα στα βόρεια σύνορα της Ελλάδας, θέλω να πω ότι αυτό αποτελεί σαφέστατα μια στάση, που δεν ευνοεί τα εθνικά και πατριωτικά συμφέροντα, η στάση αυτών που κτίζουν τείχη στα Βαλκάνια και που περιορίζουν τις γέφυρες συνεργασίας, γιατί δεν βλέπουν πέρα από τις ιαχές της προσωρινότητας και τον περιορισμό ταυτόχρονα των δικαιωμάτων των Ελλήνων, που κρύβονται πίσω από τις ιαχές.

Η Ελλάδα γίνεται πιο ισχυρή όταν κτίζει γέφυρες και κάνει αναπτυξιακή πολιτική και μέσα από τα ενεργειακά δίκτυα. Γίνεται ταυτόχρονα πιο ασφαλής για τα παιδιά της, αλλά και πιο παραγωγική. Αυτή η ανάπτυξη και η νέα γεωπολιτική θέση της χώρας συνδέεται απόλυτα και με τη Συνθήκη των Πρεσπών, αλλά και με την ευρωπαϊκή προοπτική των Βαλκανίων, ενώ σαφέστατα τα δύο μεγάλα έργα, που έχουμε αναλάβει, τα έργα τα ενεργειακά και τα διευρωπαϊκά δίκτυα και τα έργα μεταφορών που συνδέονται είτε με τα Βαλκάνια είτε με το Δούναβη είτε με το Βελιγράδι συνάδουν και συνεισφέρουν σε αυτό το στόχο της δυνατής Ελλάδας, της προοδευτικής Ελλάδας, της Ελλάδας που χαίρεται για τα παιδιά της και τους εξασφαλίζει ένα ασφαλές μέλλον.

Μια από τις μεγάλες συζητήσεις, που γίνονται για το σχέδιο για την ενέργεια και το κλίμα, αφορά τη φιλοδοξία στην επιτυγχανόμενη μείωση των εκπομπών αερίων του θερμοκηπίου για το 2030. Πράγματι, ένα ενεργειακό σχέδιο πρέπει ταυτόχρονα να είναι αποδοτικό, οικονομικά και κοινωνικά βιώσιμο, όσον αφορά στην πρόσβαση των πολιτών στο αγαθό της ενέργειας, όμως, ταυτόχρονα, πρέπει να πιάνει και τους πολύ δύσκολους, πλέον, στόχους για το κλίμα.

Θέλω, λοιπόν, να σας βεβαιώσω ότι εθνικό σχέδιο για την ενέργεια και το κλίμα είναι απόλυτα συμβατό με τη συνολική συνεισφορά της Ε.Ε. στη Συμφωνία των Παρισίων, όπως έχει αποφασιστεί για το 2030 και ειδικά για την Ελλάδα, υπολογίζονται ιδιαίτερα σημαντικές μειώσεις, που υπερβαίνουν τους στόχους, που έχουμε ως χώρα. Διότι η αξιοπιστία της Ελλάδας και η παραμονή της στο ευρωπαϊκό πολιτικό πλαίσιο ως χώρα LEADER, ηγέτης και στα ενεργειακά, προφανώς και επιβάλλει να είμαστε πρωτοπόροι και στα κλιματικά αποτελέσματα.

Η μελέτη της διακυβερνητικής επιτροπής για την κλιματική αλλαγή μας δίνει έναν στόχο για τον 1,5 βαθμό, που λέγεται παγκοσμίως, ότι πρέπει να στοχεύσουμε σε μια μείωση της τάξης του 45% των εκπομπών αερίων του θερμοκηπίου το 2030 σε σχέση με το 2010. Σας πληροφορώ ότι η Ελλάδα στο σχέδιο για την ενέργεια και το κλίμα βρίσκεται πολύ κοντά σε αυτόν τον ευρωπαϊκό μέσο όρο. Δηλαδή, προβλέπει μια μείωση του 42% , παρότι με βάση τα χαρακτηριστικά της χώρας είχαμε τη δυνατότητα να είμαστε χαμηλότερα. Βάζουμε πιο ψηλά τον πήχη, λοιπόν, και ταυτόχρονα ακολουθούμε τις απαιτήσεις της ευρωπαϊκής περιβαλλοντικής νομοθεσίας όσον αφορά και στα υπόλοιπα ζητήματα, δηλαδή τις μεγάλες και τις μεσαίες εγκαταστάσεις καύσης.

Τα μέτρα, τα οποία περιλαμβάνονται στο εθνικό σχέδιο για την ενέργεια και το κλίμα, περιλαμβάνουν όχι απλά βραχυπρόθεσμη προοπτική και σχεδιασμό, αλλά και μακροπρόθεσμη στρατηγική. Περιλαμβάνει, δηλαδή, έναν βηματισμό που δεν σταματά το 2030, επεκτείνεται και ως το 2040 και φθάνει και ως το 2050. Και είναι απόλυτα συμβατό με ένα μεγάλο - θα έλεγα εγώ - κορυφαίο πολιτικό γεγονός της Ευρώπης, την ανακοίνωση της Ευρωπαϊκής Επιτροπής για την κλιματικά ουδέτερη Ευρώπη για το 2050. Η ανακοίνωση αυτή, που θα είναι και θέμα Συμβουλίου Κορυφής για το 2019, είναι πάρα πολύ σημαντική, γιατί δεν μιλάμε απλά για μια περιβαλλοντική συμπεριφορά, αλλά για τον πλήρη οικονομικό και κοινωνικό μετασχηματισμό της Ευρώπης, και όσο αυτό δεν αφομοιώνεται στην παραγωγική και οικονομική διαδικασία και όσο δεν το κάνουμε πράξη και στάση ζωής και εμείς ως ενεργοί πολίτες, νομίζω ότι θα παραμείνουν στο επίπεδο μιας πολιτικής, που θα έχει απαγγελία και πιθανά ένα θετικό ηθικό πρόσημο, αλλά κανένα αποτέλεσμα προς όφελος της Πατρίδας μας. Χρειαζόμαστε αλλαγές στις μεταφορές, στα παραγωγικά και καταναλωτικά πρότυπα, πλήρη εφαρμογή της ατζέντας κυκλικής οικονομίας και προφανώς ισχυρό βραχίονα έρευνας και καινοτομίας, που να την υποστηρίξει. Εδώ, θέλω να πω ότι η πολιτική της κυκλικής οικονομίας είναι απόλυτα συνδεδεμένη με την μετάβαση σε αυτή περίοδο, αν θέλετε της κλιματικής ουδετερότητας της Ευρώπης. Για αυτό και η χώρα μας έχει ήδη ενσωματώσει στο ελληνικό αναπτυξιακό σχέδιο, τη στρατηγική της κυκλικής οικονομίας. Έχουμε παραδώσει επίσημα στην ευρωπαϊκή επιτροπή τη στρατηγική για την κυκλική οικονομία και ήδη σημαντικές αλλαγές έχουν αρχίσει και υλοποιούνται.

Πρόσφατα υπογράφηκε σύμβαση για την πρώτη μονάδα κυκλικής οικονομίας στην Αλεξανδρούπολη με δημόσια χρηματοδότηση, που είναι πολύ πιο φτηνή από το γιγαντιαίο και άσκοπο ΣΔΙΤ, που επιχειρούσε η προηγούμενη κυβέρνηση να κάνει στην περιοχή, σε αντίθεση με την ευρωπαϊκή στρατηγική. Πρόσφατα, επισκέφθηκα τη μονάδα ανακύκλωσης οργανικών αποβλήτων στο πάρκο κυκλικής οικονομίας του Ηρακλείου και προφανώς θα λάβουμε μια αντίστοιχη πρωτοβουλία για ένα πάρκο κυκλικής οικονομίας και στη Δυτική Μακεδονία, μια περιοχή που πρέπει να βγει από την λιγνιτική περίοδο σε μια περίοδο που θα έχει εργασία με αξιοποίηση των πόρων και νέα κυκλικά επιχειρηματικά μοντέλα.

 Σ' αυτή την κατεύθυνση προφανώς χρειάζεται να προωθήσουμε και άλλα μέτρα, όπως είναι η επαναχρησιμοποίηση αποβλήτων από τις κατασκευές, ο οικολογικός σχεδιασμός των προϊόντων, η χρήση δευτερογενών καυσίμων στη βιομηχανία και ένα δικό μας παράδειγμα η παραγωγή βιομεθανίου και η έγχυσή του στα δίκτυα φυσικού αερίου.

 Η χώρα μας υποστηρίζει την αναθεώρηση των στόχων της Ε.Ε. ως προς την Συμφωνία των Παρισίων, έτσι ώστε να πάμε κάτω από τους δύο βαθμούς Κελσίου και αν είναι δυνατόν να διεκδικήσουμε αυτό που η διακυβερνητική διάσκεψη προτείνει, τον ενάμιση βαθμό σε σχέση με την προβιομηχανική περιοχή.

Σ' αυτή την κατεύθυνση νομίζω ότι αξίζει να πούμε λίγα λόγια για τη σύνοδο του ΟΗΕ στο Κατοβίτσε. Συμμετείχαμε στη σύνοδο του ΟΗΕ στο Κατοβίτσε, τη σύνοδο, η οποία είχε σαν στόχο να υλοποιήσει σε τεχνικό επίπεδο όλα τα εργαλεία εφαρμογής της Συμφωνίας των Παρισίων για την κλιματική αλλαγή. Η COP 24, η σύνοδος του OHE για την κλιματική αλλαγή, σημαδεύτηκε από την άρνηση των Ηνωμένων Πολιτειών Αμερικής, της Ρωσίας, του Κουβέιτ και της Σαουδικής Αραβίας να καλωσορίσουν την έκθεση αυτής της κυβερνητικής επιτροπής για τον ενάμιση βαθμό και ουσιαστικά να φανούν διστακτικοί απέναντι στις δραστικές μειώσεις των εκπομπών που πρέπει να γίνουν. Η COP 24 όμως ήταν και μια τεχνική σύνοδος του ΟΗΕ, που δημιούργησε το εγχειρίδιο κανόνων για την εφαρμογή της Συμφωνίας των Παρισίων και νομίζω ότι αυτός ο στόχος επιτεύχθηκε σχεδόν πλήρως. Γι' αυτό δεν πρέπει να υποτιμάται η σημασία αυτής της απόφασης, γιατί αν δεν υπάρχουν κοινοί κανόνες εφαρμογής και

παρακολούθησης, θα μένουμε σε εξαγγελίες και στο παγκόσμιο επίπεδο που δεν θα υλοποιούνται ποτέ. Σε αυτή την κατεύθυνση θεωρούμε ότι θετικό ήταν και το ότι υπάρχει εξέλιξη ως προς το θέμα των χρηματοδοτήσεων από τις ανεπτυγμένες προς τις αναπτυσσόμενες χώρες.

 Κλείνοντας, θα ήθελα να αναφερθώ στο θέμα της δίκαιης μετάβασης. Η μετάβαση στην περίοδο αυτή, την ουδέτερη κλιματικά και την περίοδο των μηδενικών αποβλήτων, δημιουργεί τροποποίηση και στο παραγωγικό και στο κοινωνικό πεδίο για αρκετές περιοχές του κόσμου και της Ευρώπης, αλλά και για αρκετές περιοχές της Ελλάδος. Καταλαβαίνουμε ότι πρέπει να υπάρχει ένα ευρωπαϊκό εργαλείο και έχουμε πιέσει αρκετές φορές και την Ευρωπαϊκή Επιτροπή, έχουμε κάνει και ειδική συνάντηση με τον Αντιπρόεδρο της Ευρωπαϊκής Επιτροπής, υπεύθυνο για το ζήτημα, διεκδικώντας ευρωπαϊκή πρωτοβουλία και ευρωπαϊκή χρηματοδότηση για το θέμα. Εμείς εδώ στην Ελλάδα όμως, παρότι είναι περιορισμένες οι οικονομικές δυνατότητες, έχουμε αναλάβει την πρωτοβουλία και έχει ιδρυθεί πλέον ταμείο δίκαιης μετάβασης, στοχευμένο στην περιοχή της Δυτικής Μακεδονίας και στο Δήμο Μεγαλόπολης. Υπάρχει ήδη ολοκληρωμένη διαβούλευση για το ζήτημα και προχωράμε στις απαραίτητες υπουργικές αποφάσεις για την κατανομή των πόρων με τις απαραίτητες νομοθετικές ρυθμίσεις.

Εκτός όμως από την παραγωγή, θα ήθελα να κλείσω λέγοντας ότι δίκαιη μετάβαση χρειάζεται και η κοινωνία. Η πρόσβαση στο αγαθό της ενέργειας χρειάζεται να εξασφαλιστεί παράλληλα με την κλιματική ουδετερότητα της Ευρώπης. Η βιομηχανία και οι πολίτες της Ευρώπης πρέπει να έχουν βιώσιμο μέλλον και σε επίπεδο νοικοκυριών και σε επίπεδο παραγωγής. Νομίζω ότι δεν είναι αμελητέο το κίνημα των κίτρινων γιλέκων και η αντίδραση που δημιουργήθηκε στη Γαλλία, συνδέοντας τον φόρο καυσίμων με το επίπεδο ζωής και το κόστος νοικοκυριού. Ζητούμε λοιπόν και διεκδικούμε η κλιματική ουδετερότητα να μην οδηγήσει σε υπέρμετρα κόστη και για τον καταναλωτή και για την παραγωγή. Αυτό υπάρχει μέσα στο τεχνικό σχέδιο για την ενέργεια και το κλίμα. Υπό το πρίσμα αυτό της αντιμετώπισης, δηλαδή, της ενεργειακής φτώχειας, συντάχθηκε το ελληνικό σχέδιο για την ενέργεια και το κλίμα και πέρα από τα τιμολόγια, που αναφέρθηκε ήδη ο Υπουργός που έχει και την ευθύνη, το κοινωνικό οικιακό τιμολόγιο και το επίδομα θέρμανσης, πολλά άλλα εργαλεία, ακόμη και το ΕΞΟΙΚΟΝΟΜΩ που έχει έναν προϋπολογισμό της τάξεως του ενός δις ανά χρόνο, στοχεύουν στην εξυπηρέτηση των πολιτών. Μειώνεται το αποτύπωμα ενεργειακής φτώχειας με το εθνικό σχέδιο για την ενέργεια και το κλίμα.

Θεωρούμε λοιπόν ότι και πολιτικά και κοινωνικά αυτό το σχέδιο έχει ένα βιώσιμο παραγωγικό μέλλον, αλλά και μια καλύτερη συνθήκη διαβίωσης για τα νοικοκυριά και υπάρχουν και νέα στοχευμένα χρηματοδοτικά προγράμματα, τα οποία θα βελτιώσουν και την ενεργειακή απόδοση, αλλά και το επίπεδο θέρμανσης των νοικοκυριών και στην περιφέρεια της Ελλάδος. Διότι, δυστυχώς, αυτό που ζούσαμε τα προηγούμενα χρόνια ήταν να περνούν αγωγοί φυσικού αερίου έξω από τις πόλεις μας, όπως από τη Θεσσαλονίκη και να μην έχει καμία πόλη της ευρύτερης περιοχής του Νομού Θεσσαλονίκης πρόσβαση στο φυσικό αέριο. Την τελευταία περίοδο έχουμε εγκαινιάσει σχεδόν 15 δίκτυα φυσικού αερίου σε όλες τις πόλεις της περιφέρειας και της επαρχίας Θεσσαλονίκης, αλλά και της Θεσσαλίας, αποδεικνύοντας το πόσο άδικη για τη Βόρειο Ελλάδα ήταν η πολιτική των προηγούμενων κυβερνήσεων, που άφηνε τους πολίτες χωρίς ένα ενεργειακό μέσο, φιλικό για το περιβάλλον και φθηνό, που πέρναγε ακριβώς έξω από το σπίτι τους. Ούτε ένα χιλιόμετρο δεν είχε απόσταση η Νέα Μεσήμβρια από την Νέα Αγχίαλο που υπάρξει σταθμός υποβιβασμού πίεσης από τον αγωγό της ΔΕΠΑ και όμως οι πολίτες της Νέας Μεσήμβριας στη Θεσσαλονίκη δεν είχαν πρόσβαση στο φυσικό αέριο και αποκτούν σήμερα με αυτές τις πρωτοβουλίες που έχει πάρει η κυβέρνησή μας, αποδεικνύοντας τελικά ποιος είναι πραγματικά πατριώτης. Γιατί αυτός που είναι πατριώτης κάνει έργα στη Βόρεια Ελλάδα, δίνει φθηνό καύσιμο στους πολίτες, δημιουργεί καλύτερες συνθήκες περιβάλλοντος, κάτι που γίνεται, παρ' όλες τις μνημονιακές συνθήκες την τελευταία περίοδο.

Βέβαια, δεν υποτιμώ τη μεγάλη οικονομική και τεχνική ανάπτυξη που δημιουργεί το σχέδιο για την ενέργεια και το κλίμα, μιας και περιλαμβάνει επενδύσεις ανανεώσιμων πηγών ενεργείας 8 δισ., αλλά και ένα ισχυρό επενδυτικό βραχίονα 33 δις που συμβάλλει στο σχέδιο παραγωγικής ανασυγκρότησης για τη χώρα μας, διότι θεωρούμε την ενέργεια στο πλαίσιο της κατεύθυνσης της κλιματικής ουδετερότητας ως ένα ισχυρό βραχίονα της παραγωγικής ανασυγκρότησης της χώρας μας.

 ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μιχαήλ Βερροιόπουλος.

**ΜΙΧΑΗΛ ΒΕΡΡΟΙΟΠΟΥΛΟΣ (Γενικός Γραμματέας Ενέργειας και Ορυκτών Πρώτων Υλών)**: Καλησπέρα. Θα αναφερθώ σε δύο συμπεράσματα από τα πολλά που βγαίνουν μέσα από το σχέδιο, το οποίο έχετε στα χέρια σας και μετά θα πω δύο κουβέντες για το θέμα των μεταφορών, που συνήθως στην κουβέντα μένει λίγο πιο πίσω. Δύο συμπεράσματα στα οποία θα ήθελα να δώσετε λίγη βαρύτητα.

Το πρώτο είναι ότι, με βάση αυτό το σχέδιο, παρατηρείται μια σταθεροποίηση της ακαθάριστης της εγχώριας κατανάλωσης ενέργειας στη χώρα και αυτό σημαίνει ότι η χώρα διαθέτει παραγωγικές μονάδες πιο αποδοτικές, συσκευές κατανάλωσης επίσης πιο αποδοτικές και αντίστοιχα εξοικονομεί, αλλά αυτό δεν πάει μόνο του. Θα δείτε μέσα ότι έχουμε μια σημαντικότατη βελτίωση κατά 38%, το διάστημα 2016-2030, στο δείκτη παραγωγικότητας της ενέργειας. Αυτό έχει πολύ μεγάλη αξία για την οικονομία, διότι σημαίνει ότι σπαταλιόνται λιγότερα χρήματα, προκειμένου να έχουμε μία μονάδα ενέργειας, με ό,τι θετικό αυτό σημαίνει για την οικονομία, τις επιχειρήσεις και τα νοικοκυριά.

Το δεύτερο συμπέρασμα έχει να κάνει με την μικρή μεν, αν κανείς το δει, αλλά ορατή και ουσιώδη μείωση της ενεργειακής εξάρτησης της χώρας, από το 74 στο 68%, όμως, κατά τη γνώμη μας, αυτή η δεκαετία αποτελεί το εφαλτήριο, έτσι ώστε στην επόμενη η ενεργειακή εξάρτηση της χώρας να μειωθεί πια δραστικά. Αυτό συμβαίνει, διότι θα έχουμε μπροστά μας και την ανάπτυξη του ηλεκτρισμού, δηλαδή, τον εξηλεκτρισμό του ενεργειακού συστήματος. Ευελπιστούμε να έχουμε και καλά αποτελέσματα από την έρευνα για τους υδρογονάνθρακες, αλλά, κυρίως ο εξηλεκτρισμός, επειδή θα έχουμε πολλές ΑΠΕ, θα μειώσει το αποτύπωμά μας σε εισαγόμενους υδρογονάνθρακες.

Θέλω να πω δύο πράγματα για τις μεταφορές. Ο ενεργειακός σχεδιασμός για το θέμα των μεταφορών έχει τέσσερις άξονες. Το πρώτο που λέει είναι ότι θα πάμε σε ηλεκτροκίνηση, λελογισμένα μεν αλλά θα πάμε. Ανέφερε ο Υπουργός και ο Αναπληρωτής Υπουργός ότι θέλουμε το 10% του στόλου μας που είναι περίπου 400.000 αυτοκίνητα, το 2030, να είναι ηλεκτροκίνητα. Αυτό σημαίνει ότι θα πρέπει στο επόμενο διάστημα να καταρτίσουμε όλοι μας μια συγκεκριμένη πολιτική και μέτρα πολιτικής, με τα οποία θα προωθούμε την ηλεκτροκίνηση. Βεβαίως, όλοι μας ξέρουμε ότι αυτό πρέπει να πάει μαζί με την ανάπτυξη των σχετικών υποδομών φόρτισης, γι' αυτό και αντίστοιχα οι πρωτοβουλίες, έτσι ώστε να έχουμε μια κρίσιμη μάζα υποδομών φόρτισης, σε πρώτη φάση σε δημόσιους χώρους από τον διαχειριστή, έτσι ώστε να σταματήσει και αυτό το φαινόμενο «της κότας και του αβγού». Να λυθεί και μετά να μπούνε σε πιο ανταγωνιστικό πλαίσιο.

Μαζί με την ηλεκτροκίνηση, όμως, δεν πρέπει να ξεχνάμε ότι ένας δεύτερος άξονας είναι τα βιοκαύσιμα. Πρώτον, η χώρα μας διαθέτει σοβαρές παραγωγικές μονάδες, αλλά και γεωργική δραστηριότητα στο χώρο των βιοκαυσίμων. Αυτό, ο ενεργειακός σχεδιασμός το βλέπει και λέει ότι θα στηρίξει την υφιστάμενη παραγωγή βιοκαυσίμων πρώτης γενιάς μέχρι το 2030 και θα κάνει ό,τι πρέπει, κυρίως στο πλαίσιο της έρευνας ή της στήριξης σε νέες παραγωγικές μονάδες που θα παράγουν βιοκαύσιμα δεύτερης γενιάς. Αυτά, εξάλλου, είναι απαραίτητα μετά το 2030, για να καλύψουν και τις απαιτήσεις καυσίμων σε σκληρούς τομείς, όπως είναι η ναυσιπλοΐα σε ένα βαθμό, όμως, κυρίως οι αερομεταφορές οι οποίες θα έχουν πάρα πολύ μεγάλη ανάπτυξη. Μαζί με αυτό, η Εθνική Στρατηγική θα πρέπει να προβλέπει και την ενίσχυση των επενδύσεων για εργοστάσια παραγωγής χημικών διεργασιών.

Ο τρίτος άξονας για τις μεταφορές είναι η επέκταση του δικτύου εξυπηρέτησης των μέσων μαζικής μεταφοράς είτε είναι στην πόλη είτε είναι μεταξύ των πόλεων με ηλεκτρικούς σιδηροδρόμους υψηλής ταχύτητας, με όλα τα οφέλη που αυτό συνεπάγεται.

Ο τέταρτος και τελευταίος άξονας είναι η προώθηση των φορτηγών που καίνε LNG μετά το 2020, τα οποία θα συμμορφώνονται και σε συγκεκριμένους κανόνες ρύπων, για τους οποίους είναι έτοιμη να εκδώσει η Ευρωπαϊκή Επιτροπή. Αυτό, μαζί με μια ολόκληρη πολιτική για την ανάπτυξη, αυτό που λέμε, της μικρής κλίμακας LNG ή CNG.

Με αυτούς τους τέσσερις άξονες πιστεύουμε ότι το αύριο της χώρας μας είτε στις πόλεις είτε στην επαρχία και στα χωριά, θα είναι περιβαλλοντικά πολύ πιο καλό, αλλά και πιο αποδοτικό. Ευχαριστώ, κυρία Πρόεδρε.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ (Αντιπρόεδρος της Επιτροπής)**: Τον λόγο έχει ο κ. Σκρέκας για 5 λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ**: Εγώ θέλω να πω ότι τελικά πες-πες θα πιστέψετε αυτά τα οποία λέτε. Θα ξεκινήσω και θα βάλω τα πράγματα με μια σειρά.

Ο Αναπληρωτής Υπουργός είπε ότι η Ελλάδα, το 2014, ήταν στη γωνία της Ευρωζώνης, ενώ τώρα είναι στο κέντρο της Ευρωζώνης και αναλογίζομαι, το 2014, στο τέλος, το τρίτο και το τέταρτο τρίμηνο, η οικονομία της Ελλάδας παρουσίαζε τους υψηλότερους ρυθμούς ανάπτυξης στην Ευρωζώνη και σήμερα η Ελλάδα είναι ουραγός ανάμεσα στις χώρες της Ευρωζώνης. Μάλιστα, οι Υπουργοί σήμερα μιλάνε για πέμπτη και έκτη αξιολόγηση. Η Κύπρος μπήκε μετά από εμάς στο μνημόνιο, βγήκε πριν από εμάς από το μνημόνιο, έχουν τελειώσει οι αξιολογήσεις και σήμερα που μιλάμε, παρουσιάζει υπερτριπλάσια αύξηση η ανάπτυξη της οικονομίας της από ό,τι η Ελλάδα, για να ξέρουμε με ποια μέτρα πρέπει να συγκρινόμαστε.

Βέβαια, ο αξιότιμος - κατά τα άλλα και πολύ ικανός στην ρητορική - Αναπληρωτής Υπουργός είπε ότι έχουν βάλει πολύ ψηλά τον πήχη σε αυτό το Εθνικό Σχέδιο για την Ενέργεια και το Κλίμα. Θέλω να πω ότι «ξύνετε στην γκλίτσα του τσοπάνη», γιατί εάν κρίνουμε από τον πήχη που βάλανε στη διαχείριση απορριμμάτων, τότε όχι μόνο μια σκάλα της Πυροσβεστικής, ούτε ο «Τζακ και η μαγική φασολιά» δεν φτάνουν για να περάσουν τον πήχη που έχουν βάλει.

Αρκεί να σας πω, σήμερα που μιλάμε, ότι είναι η μοναδική αριστερή, φιλοπεριβαλλοντική Κυβέρνηση που έφτασε στο σημείο να απορρίπτει σύμμικτα αστικά απορρίμματα στην Αττική στο αποκατεστημένο ΧΥΤΑ της Φυλής. Δηλαδή, σήμερα που μιλάμε, όχι μόνο δεν έχει δοθεί επί τέσσερα με τεσσεράμισι χρόνια καμία λύση στη διαχείριση απορριμμάτων, αλλά έφτασαν σε αποκατεστημένα εδάφη του ΧΥΤΑ Φυλής, κυρίες και κύριοι συνάδελφοι του ΣΥΡΙΖΑ, σε εσάς απευθύνομαι, να έρχεστε και να δίνεται άδεια για να πάτε να ξαναβάλετε σκουπίδια, και το ύψος του ΧΥΤΑ της Φυλής να γίνει διπλάσιο από το ύψος του ουρανοξύστη, τον οποίο έχετε αδειοδοτήσει στο Ελληνικό, ώστε να υπάρχει καλή θέα. Αλλά, βέβαια, πρέπει να σας πω ότι εσείς, στον ΣΥΡΙΖΑ, έχετε ανακαλύψει και ένα νέο είδος θεματικού τουρισμού, που είναι ο σκουπιδοτουρισμός. Στην Κέρκυρα, όποιος τουρίστας πήγαινε εφέτος, είχε τη δυνατότητα και με μεγάλη του έκπληξη, να διαπιστώνει πώς βιοαποικοδομούνται τα αστικά απορρίμματα στους δρόμους της Κέρκυρας, δίπλα στο φρούριο και στα άλλα υψηλής πολιτιστικής αξίας αξιοθέατα, κάτω από 50 βαθμούς Κελσίου. Αυτά έχετε καταφέρει ως ΣΥΡΙΖΑ, εν πολλοίς και στους υπόλοιπους κλάδους.

Τώρα, σε ό,τι αφορά το Εθνικό Σχέδιο για την Ενέργεια και το Κλίμα, στερείται οράματος και συγκεκριμένης τακτικής. Είναι μια έκθεση ιδεών και μια ωραία θεωρητική προσέγγιση. Έχουν πάρει τους στόχους της Ευρωπαϊκής Επιτροπής και τους έχουν εφαρμόσει, τους έχουν επιμερίσει στην ελληνική πραγματικότητα. Πώς θα γίνει αυτό; Εγώ διαβάζω στο τέλος, στο πινακάκι που έχει το σχέδιο, το οποίο παρουσιάζει σήμερα η Κυβέρνηση, «η ηλεκτροπαραγωγή από λιγνίτη το 2016 ήταν 14.800 GW/H. Το 2025, ο Εθνικός Σχεδιασμός του κ. Τσίπρα προβλέπει ότι θα είναι 40% λιγότερη ηλεκτροπαραγωγή από λιγνίτη, στις 10.000 GW/H». Αυτό σημαίνει ότι θα πρέπει, εάν υπολογίσουμε ότι θα λειτουργεί η Πτολεμαΐδα 5, το νέο εργοστάσιο που κατασκευάζει η Δ.Ε.Η. και αν εκτιμήσουμε ότι οι προς πώληση μονάδες της Μεγαλόπολης και της Μελίτης θα λειτουργούν, αυτό σημαίνει ότι θα πρέπει να κλείσουν όλες οι μονάδες της Δ.Ε.Η., πλην μιας καμινάδας του Αγίου Δημητρίου, η μονάδα 2.

Ρωτάω, είναι δυνατόν αυτή τη στιγμή, το δικό σας σχέδιο να προβλέπει ότι θα κλείσουν όλες οι καμινάδες που θα μείνουν στη Δ.Ε.Η., μετά από το σχέδιο το οποίο εσείς έχετε προς εφαρμογή, από την πώληση, την λιγνιτική αποεπένδυση, και να μην λέτε πώς θα γίνει αυτό; Υποτίθεται ότι κόπτεστε και κομπάζετε για την ενεργειακή μετάβαση και για την προστασία της εργασίας στη Δυτική Μακεδονία και πως θα απεξαρτήσετε, τελικά, ενεργειακά την Ελλάδα και θα έχει ενεργειακή αυτονομία και ενεργειακή ασφάλεια, όταν σήμερα εξαρτάται κατά 74% από εισαγόμενα καύσιμα και το 2030, σύμφωνα με το δικό σας σχέδιο, θα εξαρτάται κατά 68% από εισαγόμενα στερεά καύσιμα; Και όταν σήμερα, η ευρωπαϊκή ήπειρος, οι χώρες της Ευρωζώνης εξαρτώνται, μόλις, κατά 50 με 54% και θέλουν να μειώσουν και άλλο την εξάρτησή τους από εισαγόμενα καύσιμα, κυρίως φυσικό αέριο, το οποίο προέρχεται σήμερα από τη Ρωσία;

Έρχεστε και πανηγυρίζετε, δήθεν, για τη σύνδεση κάποιων πόλεων με το φυσικό αέριο, όταν επί δεκαπενταετία όλες σας οι συνδικαλιστικές οργανώσεις, οι τοπικοί και περιβαλλοντικοί φορείς που ανήκαν στον ΣΥΡΙΖΑ, ήταν αυτοί που έβαζαν εμπόδια στο να κατασκευαστούν οι αγωγοί που μεταφέρουν φυσικό αέριο. Στη Λάρισα - τα έχουμε ξεχάσει όλα αυτά; - δεν θέλατε να γίνει αγωγός φυσικού αερίου για να μεταφέρει φυσικό αέριο από τα σύνορα της χώρας μέχρι την Πελοπόννησο και διαφωνούσατε ως κόμμα, ως παράταξη, ως πολιτικά στελέχη και σήμερα πανηγυρίζετε, επειδή η στρατηγική που εφάρμοσαν οι προηγούμενες κυβερνήσεις - εγώ θα πω με τα λάθη που έκαναν - απέδωσε.

Σήμερα, δεν θα μπορούσε να γίνει τίποτα για να διασυνδεθούν όλες αυτές οι απομακρυσμένες πόλεις, οι οποίες κάποιες από αυτές δεν διαθέτουν και φυσικό αγωγό μεταφοράς αερίου. Διασυνδέονται εξαιτίας της σύμπραξης δημόσιου και ιδιωτικού τομέα, που εσείς καταπολεμούσατε με επαναστατικά λάβαρα. Εάν δεν υπήρχε σήμερα ο ιδιώτης, θα μπορούσε να πάρει φυσικό αέριο η Καλαμπάκα; Πράγματι, πήγαμε και εγκαινιάσαμε το απομακρυσμένο δίκτυο διανομής φυσικού αερίου στην Καλαμπάκα. Αν οι προηγούμενες κυβερνήσεις δεν είχαν φροντίσει να φέρουν το φυσικό αέριο μέχρι την πόλη των Τρικάλων και δεν είχαν φροντίσει να ψηφίσουν νομοθετικό πλαίσιο, που να επιτρέπεται σε ιδιώτες να συμπράττουν με τα δίκτυα διανομής για να μπορούμε να δημιουργούμε αυτές τις εφοδιαστικές αλυσίδες, όπου συμμετέχει ο δημόσιος και ο ιδιωτικός τομέας, πράγμα που θέλουμε εμείς; Εμείς δεν είμαστε κατά του ελέγχου δικτύων από το δημόσιο τομέα. Εμείς είμαστε κατά, εφόσον υπάρχει πρόβλημα, της διοίκησης από τον δημόσιο τομέα εταιρειών, που στο τέλος βλέπουμε, σήμερα, πού καταλήγουν.

Μιλάμε για νέα Εθνική Στρατηγική όταν, σήμερα, η Δ.Ε.Η., που έχει το 80% της ηλεκτρικής αγοράς στην Ελλάδα, μπαίνει μέσα πάνω από ένα εκατομμύριο την ημέρα; Έχει ζημιές άνω του ενός εκατομμυρίου την ημέρα, σύμφωνα με τα επίσημα στοιχεία που η ίδια η Δ.Ε.Η. ανακοίνωσε πριν τα Χριστούγεννα, όταν το 2014 που, δήθεν, η Ελλάδα ήταν στη γωνία της Ευρωζώνης, η Δ.Ε.Η. είχε 4 εκατομμύρια λειτουργικά κέρδη την ημέρα και μιλάει εδώ, η Κυβέρνηση και τα στελέχη της Κυβέρνησης για τον υψηλό πήχη που θα περάσουν ή κι εγώ δεν ξέρω τι θα τον κάνουν. Πάντως, το θέμα είναι ότι διαλύεται η χώρα και διαλύονται βασικές υποδομές. Έχουν απαξιωθεί όλες οι δημόσιες εταιρείες, και λένε ότι προστατεύουν τις δημόσιες εταιρείες και το δημόσιο χαρακτήρα των εταιρειών ή των εταιρειών ενέργειας; Κυρία Πρόεδρε, είναι πάρα πολλά τα οποία θέλουμε να πούμε αλλά να ολοκληρώσω, γιατί αλλιώς δεν θα τελειώσουμε, εάν συνεχίσουμε και τα αναφέρουμε όλα.

Κύριε Υπουργέ, το σχέδιο που έχετε φέρει είναι έκθεση ιδεών. Δεν υπάρχει τακτική για να εφαρμοστεί η στρατηγική που περιγράφετε. Τα αφήνετε όλα για τους επόμενους. Υπάρχουν πολλά γκρίζα σημεία. Υπάρχουν πολλά μελανά σημεία.

Μιλάμε για αποθήκευση ενέργειας. Γίνεται μία «επανάσταση». Υπάρχουν μικρά νησιά τα οποία αν τα διασυνδέσουμε, θέλουμε εκατό χρόνια να πληρώνουν οι Έλληνες φορολογούμενοι, γιατί καταναλώνουν πολλή μικρή ενέργεια, σε σχέση με την επένδυση που θα κοστίσει για να μπορέσουμε να τα διασυνδέσουμε με το ηπειρωτικό σύστημα.

Σήμερα, είδατε την Tesla, αλλά υπάρχουν και άλλες προτάσεις που θα μπορούσαμε να περιγράφουμε στο Εθνικό Σχέδιο για την Ενέργεια και το Κλίμα. Διείσδυση των ΑΠΕ στα νησιά που μπορεί να φτάσει το 80% μέχρι το 2025. Και να μιλάμε για διείσδυση στο νησιωτικό σύνολο έως και 50% μέχρι το 2025 και να μιλάμε για πράσινα νησιά, να μιλάμε για πράσινο τουρισμό, να μιλάμε για υψηλής ποιότητας τουριστικό προϊόν, αφού θα έχουμε λύσει και το πρόβλημα των σκουπιδιών. Δεν είναι δυνατό να βγαίνει ο κόσμος από τα αεροπλάνα και να πέφτουν πάνω σε ένα βουνό από σκουπίδια. Έτσι, θα έχουμε λύσει και το θέμα των σκουπιδιών, αλλά θα έχουμε λύσει και το ενεργειακό θέμα. Για ποιο λόγο το σχέδιο δεν περιγράφει τίποτα απ' όλα αυτά; Γιατί δεν βάλαμε αυτό το σημαντικό θέμα που όλοι το ασπαζόμαστε;

Πολλά από αυτά τα οποία γράφει -για να είμαι δίκαιος- είναι προς τη σωστή κατεύθυνση, αλλά και το προηγούμενο σχέδιο το οποίο είναι αναρτημένο στο Υπουργείο Ενέργειας για την Ενέργεια και το Κλίμα και εκείνο προς τη σωστή κατεύθυνση είναι, αλλά δεν εφαρμόστηκε. Πότε, επιτέλους, θα εφαρμόζουμε κάτι αντί να σχεδιάζουμε μόνο στα χαρτιά και στις θεωρίες; Θα εφαρμόσουμε ποτέ κάτι; Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.. Αποστόλου Ευάγγελος, Βράντζα Παναγιώτα, Γκαρά Αναστασία, Σταματάκη Ελένη, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Αυλωνίτου Ελένη, Κάτσης Μάριος, Καφαντάρη Χαρά, Κουρουμπλής Παναγιώτης, Μπαλωμενάκης Αντώνιος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Βρούτσης Ιωάννης, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Καραθανασόπουλος Νικόλαος, Κατσώτης Χρήστος, Δελής Ιωάννης, Φωκάς Αριστείδης, Γεωργιάδης Μάριος, Λαζαρίδης Γιώργος και Μίχος Νικόλαος

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ (Αντιπρόεδρος της Επιτροπής):** Το λόγο έχει ο κ. Αρβανιτίδης.

 **ΓΕΩΡΓΙΟΣ ΑΡΒΑΝΙΤΙΔΗΣ:** Εγώ γνώριζα τον Σωκράτη Φάμελλο ως έναν πάρα πολύ καλό μηχανικό. Στη συνέχεια, ως ένα εξαιρετικό στέλεχος της Αυτοδιοίκησης. Έχει βελτιωθεί εξαιρετικά βέβαια και στα αφηγήματα, διότι και η Ελλάδα πρασίνισε και ενεργειακά επαρκείς γίναμε και η Συμφωνία Ανάπτυξης της Βορείου Ελλάδας απογειώνεται. Βέβαια, αντιμετωπίζουμε και τα ζητήματα της Κλιματικής Αλλαγής, της Δημοκρατίας της Ενέργειας και της Ενεργειακής Φτώχειας εξαιρετικά. Νομίζω ότι πάνω σ' αυτό το πλαίσιο μπορώ να κάνω και μερικές παρατηρήσεις.

Καταρχήν, η δημοσίευση και η έναρξη της δημόσιας διαβούλευσης του Εθνικού Σχεδίου αποτελεί θετική εξέλιξη. Βεβαίως, είμαστε εκτός χρονοδιαγραμμάτων. Το σχέδιο έπρεπε να είχε κατατεθεί το στο τέλος του 2018.

Σε ότι αφορά στη συμμόρφωση με τη Συμφωνία του Παρισιού, το σενάριο το οποίο επεξεργάζεται το ΕΣΕΚ δημιουργεί ισχυρές επιφυλάξεις, σε ό,τι αφορά στη συμμόρφωσή του με τη συμφωνία του Παρισιού για το Κλίμα που έχει τεθεί σε ισχύ, τόσο από τη χώρα μας, όσο και από την Ε.Ε.. Ο χρονικός ορίζοντας του σχεδιασμού είναι πολύ μικρός και πρέπει, τουλάχιστον, να επεκταθεί μέχρι το 2050. Σε καμία περίπτωση δεν καλύπτεται το ότι θα επεκταθεί από το ΄30 στο ΄40, όπως φαίνεται στην παρούσα έκδοση.

Το λέω αυτό γιατί πρέπει να ληφθούν, επιτέλους, υπόψη τα σενάρια αναφοράς και μείωση των εκπομπών του αερίου του θερμοκηπίου που αναπτύχθηκαν και, ήδη, συζητούνται στην Ε.Ε. στο Long Term Strategy για το 2050.

Σε ό,τι αφορά στο σενάριο εξέλιξης, η παρουσίαση ενός και μόνο βασικού σεναρίου δράσεων χωρίς εναλλακτικά σενάρια, όπως και η μη παρουσίαση αποτελεσμάτων από αναλύσεις ευαισθησίας στη διακύμανση κάποιων βασικών παραμέτρων που επηρεάζουν το Εθνικό Ενεργειακό Σύστημα, δημιουργούν εύλογα απορίες και αμφιβολίες.

Σχετικά με την οργανωτική δομή και παρακολούθηση, δεν υπάρχει σαφής κατανομή αρμοδιοτήτων. Το ΕΣΕΚ δεν παρουσιάζει, συστηματικά, κάποια οργανωτική συνοχή και ιεράρχηση μεταξύ των δράσεων αυτών, αλλά ούτε και τους απαιτούμενους πόρους και τη δομική οργάνωση στη διαχείρισή τους για την επιτυχή υλοποίησή τους.

Σε ό,τι αφορά στο έλλειμμα που υπάρχει στο σχέδιο για ποσοτικά στοιχεία, το παράρτημα θα έπρεπε να έχει μεγαλύτερη ποσοτική πληροφορία, με λεπτομερή στοιχεία και παραδοχές και αριθμητικά αποτελέσματα. Δεν υπάρχουν σαφή οικονομικά στοιχεία αναφορικά με το κόστος των τεχνολογιών και τις απαιτούμενες επενδύσεις, με αποτέλεσμα να μην μπορεί να εκτιμηθεί η βιωσιμότητα του σχεδιασμού.

Σχετικά με τη δίκαιη μετάβαση ή μη μετάβαση τελικά στη μεταλιγνιτική εποχή, στο ΕΣΕΚ υπάρχει μεγάλη ιστορική αντίφαση. Θα προχωρήσουμε λέει στην απολιγνιτοποίηση ή όχι. Αν ναι, πώς θα γίνει η κάλυψη των ενεργειακών αναγκών; Στην παρούσα έκδοση προβλέπει ότι η ηλεκτροπαραγωγή θα συνεχίσει να βασίζεται σε λιγνιτικούς σταθμούς που βρίσκονται, είτε στο στάδιο λειτουργίας, είτε σε αυτό της κατασκευής, είτε του σχεδιασμού.

Στο Αμύνταιο-Πτολεμαΐδα «Μελίτη 3» προβλέπεται, επίσης, χαμηλή εξοικονόμηση ενέργειας, σε συνδυασμό με την υψηλή συμμετοχή του πετρελαίου στη συνολική ενεργειακή κατανάλωση της χώρας για τα έτη 2030 και 2040, κάτι που δεν συνάδει με σενάρια ενεργειακών πολιτικών για τη συμμόρφωση με τη Συμφωνία των Παρισίων. Δεν υπάρχουν μέτρα για δίκαιη μετάβαση των λιγνιτικών περιοχών στη μεταλιγνιτική εποχή, καθώς και δεν υπάρχουν μέτρα για την αντιμετώπιση του κοινωνικού αντίκτυπου που θα υπάρξει μετά από το τέλος λειτουργίας των λιγνιτικών σταθμών σ' αυτές τις Περιφέρειες.

Σε ό,τι αφορά στις διασυνδέσεις, μεγάλης σημασίας είναι το ζήτημα της ανάπτυξης των δικτύων μεταφοράς ηλεκτρισμού. Η Ευρωπαϊκή Ενεργειακή Ένωση προωθεί και χρηματοδοτεί την ανάπτυξή τους. Απαραίτητη, όπως και ο Υπουργός παραδέχεται, είναι η διασύνδεση των νησιών. Ύψιστης προτεραιότητας είναι η διασύνδεση Κύπρου- Κρήτης- Αθήνας, ένα έργο ευρωπαϊκού ενδιαφέροντος που, ήδη, έχει καθυστερήσει με κίνδυνο απένταξης του έργου και μοναδική επιλογή είναι η εθνική χρηματοδότηση.

Για την έρευνα, στο ΕΣΕΚ αναφέρεται ότι η δαπάνη για έρευνα ως ποσοστό του Α.Ε.Π. αυξήθηκε το 2016 σε 1% από 0,67% το 2011. Ωστόσο, δεν αναφέρεται πόσο απ’ αυτό το 1% αντιστοιχεί στον τομέα του Περιβάλλοντος και της Ενέργειας. Επίσης, δεν γίνεται σύγκριση με άλλες χώρες της Ε.Ε., ούτε αναφέρεται αν το 1% είναι ικανοποιητικό ποσοστό. Αν όχι, ποιο ποσοστό θα ήταν το ικανοποιητικό για να επιτευχθούν οι στόχοι του προγράμματος;

Θα ήθελα να κάνω μερικά σχόλια για τους ενεργειακούς και κλιματικούς στόχους. Οι ενεργειακοί και κλιματικοί στόχοι θα πρέπει να εναρμονιστούν με το παγκόσμιο ενεργειακό και περιβαλλοντικό «status quo», με σαφείς δεσμεύσεις όχι μόνο για το 2030 που είναι υποχρεωτικό από την ευρωπαϊκή νομοθεσία, αλλά και για το 2050 που αποτελεί χρονιά «ορόσημο» για τη Συμφωνία των Παρισίων.

Η παρουσιαζόμενη σημαντική αύξηση των Ανανεώσιμων Πηγών Ενεργείας τα έτη 2030-2040, ενδεχομένως να υπολείπεται σημαντικά της ενδεχόμενης τελικά αύξησης, καθώς και το αναφερόμενο μέγεθος της αποθήκευσης της ηλεκτρικής ενέργειας, η οποία είναι άρρηκτα συνδεδεμένη με την ορθολογική ένταξη των διακοπτόμενων Ανανεώσιμων Πηγών (ηλιακή, φωτοβολταϊκά, αιολική), φαίνεται να υπολείπεται σημαντικά από το απαιτούμενο μέγεθος που προκύπτει από τις διεθνείς μελέτες.

Σε ό,τι αφορά στον κτιριακό τομέα και τα νοικοκυριά, υπάρχει ασάφεια αν ο βασικός στόχος, αναφορικά με την ενεργειακή πηγή και θέρμανση των νοικοκυριών, είναι η αντικατάσταση του πετρελαίου θέρμανσης με φυσικό αέριο ή με ηλεκτρισμό. Η χρήση της βιομάζας, βέβαια, στα μεγάλα αστικά κέντρα θα πρέπει να είναι περιορισμένη και υπό αυστηρούς κανόνες, αναφορικά με την ποιότητα της καύσιμης ύλης, ώστε να μην εκπέμπονται ανεξέλεγκτοι ρύποι, καθώς και να αποφεύγονται τα φαινόμενα αιθαλομίχλης.

Σχετικά με τις μεταφορές, το ΕΣΕΚ θέτει στόχο τα ηλεκτροκίνητα αυτοκίνητα να είναι τουλάχιστον 10% των συνολικών μέχρι το 2030. Ομολογουμένως, είναι πολύ φιλόδοξος ο στόχος. Ωστόσο, δεν αναφέρει ποιες πολιτικές και ποια μέτρα σκέφτεστε να ληφθούν, σχετικά με τις υποδομές που απαιτούνται για την επίτευξη του συγκεκριμένου στόχου. Αναφέρατε, περίπου, το 10%. Πρόκειται για 400.000-450.000 αυτοκίνητα. Εκτιμούμε ότι μέχρι το 2030 κανένα φιλόδοξο σχέδιο δεν μπορεί να φτάσει το 8%.

Επίσης, γίνονται αναφορές σχετικά με την επίτευξη μείωσης των αερίων του φαινομένου του θερμοκηπίου, μέσω της ανάπτυξης δικτύων εναλλακτικών μορφών στη μεταφορά (πεζοπορία, ποδηλασία), επιχειρήματα αβάσιμα, καθώς ο αντίκτυπος της κατασκευής ποδηλατοδρόμων στη μείωση των αερίων του θερμοκηπίου είναι μικρός.

Στο ΕΣΕΚ αναφέρεται η ηλεκτρική τροφοδότηση των πλοίων κατά τον ελλιμενισμό τους, χωρίς ωστόσο να γίνεται μνεία για τις απαιτούμενες υποδομές που πρέπει να αναπτυχθούν σε αυτή την κατεύθυνση.

Σε ό,τι αφορά στη βιομηχανία, στο σχέδιο αναφέρεται ότι το πρόγραμμα μετεγκατάστασης των επιχειρήσεων της ΕΒΕΠ και «επιχειρηματικά πάρκα» έχει βελτιώσει την ενεργειακή αποδοτικότητα των βιομηχανιών. Ωστόσο, δεν παρουσιάζετε τα απαραίτητα στοιχεία για τη στήριξη αυτού του ισχυρισμού. Χρήστες με υψηλά επίπεδα υφιστάμενων ενεργειακών καταναλώσεων και με μεγάλο δυναμικό εξοικονόμησης ενέργειας θα πρέπει, οπωσδήποτε, να παρακινηθούν για τη μείωση των καταναλώσεών τους.

Θα κλείσω με μερικές πολιτικές παρατηρήσεις. Πρόκειται για ένα σχέδιο που θα έπρεπε να έχει κατατεθεί στην Ε.Ε. μέχρι τα τέλη του 2018. Είναι περισσότερο διεκπεραιωτικού χαρακτήρα που «αναμασά» τους ευρωπαϊκούς στόχους, χωρίς όραμα και πλάνο για το πού θέλουμε, τελικά, να οδηγήσουμε τον ενεργειακό τομέα και κυρίως, πώς θα το καταφέρουμε.

Όλα τα κρίσιμα θέματα είναι ασαφώς διατυπωμένα, δημιουργώντας εύλογες απορίες και αμφιβολίες αντί για απαντήσεις. Δεν υπάρχει συστηματικότητα, συνοχή και ιεράρχηση δράσεων, ενώ γενικόλογες αναφορές στο κείμενο συνδέουν πράγματα μεταξύ τους ασυσχέτιστα. Ενδεικτική είναι η αναφορά για την έρευνα και εξόρυξη εκμετάλλευσης εγχωρίων κοιτασμάτων υδρογονανθράκων, που δεν έχει καμία, απολύτως, σχέση με τη μείωση της εκπομπής των αερίων του φαινομένου του θερμοκηπίου, ενώ ταυτόχρονα η εμπορική τους αξιοποίηση δεν μπορεί να υλοποιηθεί πριν το 2030, που είναι και ο χρονικός ορίζοντας για το τέλος του σχεδίου που παρουσιάζετε.

Το έλλειμμα εναλλακτικών σεναρίων αναλυτικών δεδομένων και αναλύσεων ευαισθησίας βασικών παραμέτρων, δημιουργεί ισχυρές αμφιβολίες για την αξιοπιστία του σχεδίου. Συνοπτικά, το Εθνικό Σχέδιο για την Ενέργεια και το Κλίμα που παρουσίασε η Κυβέρνηση αναφέρει που θέλει να πάει, μέχρι πότε, δηλαδή το 2030, αλλά δεν μας λέει το πώς.

Εμείς το Κίνημα Αλλαγής με τις δικές μας αντιπροτάσεις που θα παρουσιάσουμε αναλυτικά, λέμε ότι το ΕΣΕΚ πρέπει να πάει μέχρι το 2050 και προτείνουμε τέσσερις εθνικές προτεραιότητες που πρέπει να περιλαμβάνει αυτό το σχέδιο και η ενεργειακή πολιτική της χώρας: Δίκτυα, Διασυνδέσεις, Ανανεώσιμες Πηγές Ενέργειας -διαρκώς και όσο το δυνατόν περισσότερο-, στρατηγική για τις πολιτικές αποθήκευσης και όσο η Τεχνολογία το επιτρέπει και δίκαιη μετάβαση στη μεταλιγνιτική εποχή. Σας ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κυρία Πρόεδρε. Χαίρομαι, ιδιαίτερα, που ο Αναπληρωτής Υπουργός, ο κ. Φάμελλος, παραδέχτηκε ότι η σημερινή ενημέρωση-συζήτηση έχει άμεση σχέση με τα γεγονότα που εξελίσσονται σχετικά με τη Συμφωνία των Πρεσπών. Είστε σίγουρος που το συνδέσατε, έτσι; Οπότε, πιστεύω ότι θα απαντήσετε στις ερωτήσεις μου.

Πριν από τρεισήμισι, περίπου, μήνες κατατέθηκε Ερώτηση με αριθμό πρωτοκόλλου 2.460 από το Βουλευτή Α΄ Πειραιώς της Χρυσής Αυγής, τον κ. Κούζηλο και το θέμα ήταν η εξαγορά της σκοπιανής EDS από τη Δ.Ε.Η. Α.Ε.. Δεν έχει, ακόμη, απαντηθεί η συγκεκριμένη Ερώτηση. Θα σας διαβάσω την ερώτηση, μήπως μπορέσετε και μου απαντήσετε, μιας και είναι εδώ τα επιτελεία σας.

Αρκετά ερωτήματα δημιουργεί η εξαγορά της εταιρίας προμήθειας ηλεκτρικής ενέργειας EDS, όπου σύμφωνα με πολλά δημοσιεύματα ανήκει σε στενό συνεργάτη του Ζόραν Ζάεφ. Συγκεκριμένα, και σύμφωνα με αυτά τα δημοσιεύματα και τα στοιχεία, το 2017 αυτή η εταιρεία είχε κύκλο εργασιών 87,2 εκατ. € και κατέγραψε ζημιές, ύψους 5,4 εκατ. €. Τα συνολικά πάγια της EDS ανέρχονται στα 18,18 εκατ. ευρώ, ενώ η αξία των περιουσιακών της στοιχείων ανέρχεται σε μόλις 600.400 ευρώ. Το αποθεματικό αυτής της εταιρείας είναι αρνητικό κατά 915.000 ευρώ. Δημοσιεύματα από τα μέσα μαζικής ενημέρωσης των Σκοπίων μάλιστα, αναφέρουν ότι η EDS έχει αναλάβει κρατικά συμβόλαια. Επίσης, εδώ, πρέπει να σας επισημάνω ότι σύμφωνα με δηλώσεις του Ζάεφ, η προεκλογική του εκστρατεία στοίχισε 5,2 εκατ. ευρώ, όσο δηλαδή κόστισε και η εξαγορά της. Ως εκ τούτου, προκύπτει ότι η ΔΕΗ λειτούργησε ως σωτήρια λέμβος της σκοπιανής εταιρείας, η οποία αντιμετώπιζε άμεσα τον κίνδυνο χρεοκοπίας. Εδώ, όμως, θα πρέπει να απαντηθούν τα εξής ερωτήματα, κύριε Υπουργέ, αφού το συνδέσατε, όπως είπατε. Πρώτο, ελέγχθηκαν τα κρατικά συμβόλαια της EDS, ώστε να διαπιστωθεί εάν ήταν ζημιογόνα ή όχι;

Δεύτερον, θα προχωρήσει η ΔΕΗ Α.Ε. σε αύξηση του μετοχικού κεφαλαίου, αφού η EDS είναι ζημιογόνα;

Τρίτον. Ποιοι εισηγήθηκαν την εξαγορά της EDS δεδομένου ότι η χρηματιστηριακή αξία της Δ.Ε.Η. Α.Ε. έχει πτωτική πορεία;

Τέταρτον. Η εισήγηση για την εξαγορά διενεργήθηκε από στελέχη της αντίστοιχης αλβανικής εταιρίας ηλεκτροδότησης; Ποιοι και πότε υπέγραψαν και ποιοι είναι οι αποδέκτες;

Πέμπτον. Ποιοι είναι οι διεθνείς εκτιμητές οι οποίοι διεξήγαγαν την αποτίμηση της EDS, που στην ουσία η Δ.Ε.Η. Α.Ε. εξαγόρασε ένα «κέλυφος»; Μήπως, κύριε Υπουργέ, ήταν η SHELL;

Αναφέρθηκε ότι η Ελλάδα είναι μια ενεργειακή πύλη. Πράγματι, συμφωνούμε, και όχι απλά ενεργειακή πύλη λόγω και της γεωστρατηγικής της θέσης. Εδώ, θα ήθελα να σας αναφέρω ένα πολύ ενδιαφέρον άρθρο, το οποίο είναι στη διεθνή έκδοση της οικονομικής εφημερίδας HALDENSΒLAT, με τίτλο «Η Ελλάδα μπορεί να γίνει η ευρωπαϊκή πύλη για όλη την Ευρώπη». Η αρθρογράφος αυτού του άρθρου σημειώνει ότι σε πρόσφατη επίσκεψή της στην Κίνα, στο πλαίσιο του φόρουμ εξωτερικής πολιτικής, είχε επισημανθεί ο κρίσιμος ρόλος της Ελλάδας στην κινεζική στρατηγική και εξωτερική πολιτική. Αναφέρθηκε, ότι η Ελλάδα βρίσκεται σε ένα γεωγραφικό και γεωπολιτικό σταυροδρόμι, όπως σας είπα και εγώ.

Βλέπουμε, λοιπόν, ότι σε συνδυασμό με τη νέα ενεργειακή πολιτική στρατηγική της Ρωσίας, μπορεί να αυξηθούν οι εισαγωγές πετρελαίου και φυσικού αερίου στην Ευρώπη, καθώς είναι ο πιο σημαντικός πελάτης της Ρωσίας, εις ό,τι αφορά το πετρέλαιο. Επομένως, η εκτροπή φυσικού αερίου και πετρελαίου από την Ευρώπη προς την Κίνα θα αποτελέσει ένα πλήγμα για την Ευρώπη.

Εδώ, προκύπτουν τα εξής ερωτήματα: Ποια είναι τα αναγκαία έργα υποδομών, ώστε να καταστεί η χώρα μας πράγματι ενεργειακή πύλη και εάν υπάρχει σχεδιασμός, ώστε η χώρα μας να καταστεί πεδίο αποθήκευσης και εξαγωγών προς την Ευρώπη.

Θα τελειώσω σχετικά με την εκμετάλλευση της αιολικής ενέργειας. Έχετε υπόψη σας ότι δύο από τις τριτοκοσμικές χώρες, όπως το Μαρόκο, καλύπτει το 35% της ηλεκτρικής του ενέργειας από Ανανεώσιμες Πηγές Ενέργειας. Εάν πάρουμε σαν παράδειγμα την Κένυα, όπου ο Πρόεδρός της, δήλωσε ότι σε δύο χρόνια από σήμερα, μιλάμε για το 2020, εξ’ ολοκλήρου ή ενεργεία σε αυτή τη χώρα, η οποία είναι τετραπλάσια σε μέγεθος από την Ελλάδα και πενταπλάσια σε πληθυσμό, αλλά είναι τριτοκοσμική, θα καλύπτει στο 100% την ενέργεια της από Ανανεώσιμες Πηγές Ενέργειας.

Η αιολική ενέργεια είναι μια ήπια ενέργεια, φιλική προς το περιβάλλον και είναι πρακτικά ανεξάντλητη. Εδώ δημιουργείται έμμεσα από την ηλιακή ακτινοβολία, γιατί η ανομοιόμορφη θέρμανση της επιφάνειας της γης προκαλεί μεγάλη μετακίνηση μαζών. Το μόνο σίγουρο είναι ότι δεν πρόκειται να στερέψει ποτέ αυτή η ενέργεια.

Η Ελλάδα, διαθέτει εξαιρετικά πλούσιο αιολικό δυναμικό, ελέω της γεωγραφικής της θέσης και η ορθή εκμετάλλευση της αιολικής ενέργειας μπορεί να γίνει σημαντικός μοχλός ανάπτυξής της. Δυστυχώς, όμως, έως τώρα δεν έχει προκύψει, κύριε Υπουργέ, σωστός προγραμματισμός προς την κατεύθυνση αυτή, σε αντίθεση με άλλα κράτη-μέλη της Ε.Ε. όπως η Ολλανδία, η οποία έχει δεσμευθεί να παράγει 700 MW υπεράκτιας αιολικής ενέργειας. Συγκεκριμένα, από ό,τι πληροφορούμαστε, δύο συστοιχίες ανεμογεννητριών των 350 Μεγαβάτ θα μπορούσαν να παράγουν ισχύ στα 87 €/MW, την οποία σήμερα η Ελλάδα την πληρώνει στα 108,30 €.

Υπάρχει κάποια πρόβλεψη, ούτως ώστε να μπορέσουμε να προμηθευτούμε τις νέου τύπου ανεμογεννήτριες της SWT, οι οποίες παράγουν 6 MW; Αναφέρθηκα σε δύο συστοιχίες ανεμογεννητριών για να ενημερωθούν και οι υπόλοιποι της Επιτροπής. Κάθε συστοιχία αντιστοιχεί σε ένα αιολικό πάρκο και αριθμεί περίπου 50- 60 ανεμογεννήτριες. Οπότε, αυτή η προμήθεια πιστεύω ότι θα έριχνε το κόστος.

Και κάτι τελευταίο και κλείνω. Αναφερθήκατε, κύριε Υπουργέ, στην αύξηση των κοινωνικών τιμολογίων στο 70%. Θα πρέπει να μας απαντήσετε εάν συνεχίσετε να ασκείτε κοινωνική πολιτική με την «τσέπη» των Ελλήνων πολιτών. Από πού θα πληρωθούν αυτά τα χρήματα; Βλέπω, όμως, ότι αποχώρησε και ο κ. Φάμελλος, ενώ συνέδεσε τη σημερινή συζήτηση με τη Συμφωνία των Πρεσπών, δεν έκατσε να μας απαντήσει.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Ευχαριστώ, κυρία Πρόεδρε. Όταν μιλάμε σήμερα για την εθνική στρατηγική για την Ενέργεια και το Κλίμα, το οποίο ως σχέδιο αποτελεί και κοινοτική υποχρέωση η οποία, μάλιστα, καθορίζει και τους στόχους στους οποίους οφείλει να κινείται αυτή η πολιτική, η οποία ούτως ή άλλως αποτελεί εθνική ανάγκη και προτεραιότητα, αντιλαμβανόμαστε όλοι, κύριε Υπουργέ, - και αυτό είναι ορθό, διότι η Κλιματική Αλλαγή είναι παρούσα στη χώρα μας - ότι πρώτος στόχος αυτού του εθνικού σχεδίου για την Ενέργεια και το Κλίμα, είναι η παραγωγή ενέργειας από τις ΑΠΕ. Πάρα πολύ ορθή η κατάρτιση επομένως, γιατί όπως είπα ήδη, η Κλιματική Αλλαγή είναι ορατή και παρούσα και στη χώρα μας.

Παραγωγή ενέργειας από ΑΠΕ σημαίνει πρώτα απ' όλα, παραγωγή ενέργειας από φωτοβολταϊκά. Γνωρίζω, κύριε Υπουργέ, τις ενέργειες και τις προσπάθειες που καταβάλλει ο «Σύνδεσμος Μικρών Φωτοβολταϊκών» στη χώρα μας, και δη των αγροτικών φωτοβολταϊκών, ώστε τα μέλη της και ήδη οι δικαιούχοι ιδιοκτήτες φωτοβολταϊκών στη χώρα μας να τύχουν οι ίδιοι επαναδειοδότησης.

Κοιτάξτε, παρά τις προβλέψεις στο πρόσφατο παρελθόν, λόγω της σημαντικής μείωσης αγοράς της κιλοβατώρας που παράγεται από φωτοβολταϊκά συστήματα. - στα 0,37 € είναι με τα τελευταία συμβόλαια, όσοι κάνουν σήμερα συμβόλαια είναι περίπου στα 0,17 €, και διαψεύστε με αν είναι έτσι - παρόλα αυτά εξακολουθεί να θεωρείται κερδοφόρα και ελκτική, - να το πω κατ' αυτή την έννοια - επένδυση και επιχείρηση.

Θέλω να ξέρω την κατεύθυνση του Υπουργείου ως προς τις παράλληλες δράσεις που αναλαμβάνονται από το Σύνδεσμο Μικρών Φωτοβολταϊκών, αν κινείται, δηλαδή, προς την κατεύθυνση οι ίδιοι να ξανατύχουν επαναδειοδότησης ή εάν θέλει να ανοίξει το σύστημα και σε άλλους αγρότες- δικαιούχους και από κει και πέρα, σημαίνει, βεβαίως, και παραγωγή ενέργειας από βιοαέριο.

Παρά το γεγονός, ότι στη χώρα μας η πρωτογενής παραγωγή είναι πολύ σημαντική, δεδομένου ότι το βιοαέριο παράγεται από τα κατάλοιπα της αγροτικής παραγωγής φυτικής και ζωικής προέλευσης, οι επενδύσεις για την παραγωγή βιοαερίου, είναι πάρα πολύ χαμηλές. Με αποτέλεσμα τα κατάλοιπα, κυρίως της ζωικής προέλευσης, τα λύματα, δηλαδή ζωικής προέλευσης, να καταλήγουν σε τάφρους και κανάλια με οτιδήποτε αυτό σημαίνει για την προστασία του περιβάλλοντος και να μην αξιοποιούνται επενδυτικά από τους ίδιους τους δικαιούχους.

Νομίζω, κύριε Υπουργέ, ότι σε συνεργασία με το Υπουργείο Αγροτικής Ανάπτυξης θα πρέπει να προβλεφθούν σημαντικά κίνητρα, ώστε τουλάχιστον οι κτηνοτρόφοι ή οι κάτοχοι κτηνοτροφικών εκμεταλλεύσεων που είναι πολύ σημαντικές στη χώρα μας, να μπορούν να προβαίνουν στην αξιοποίηση των λυμάτων ζωικής προέλευσης, ώστε να παράγεται βιοαέριο από τις επενδύσεις αυτές.

Βεβαίως, σημαίνει σε κάθε περίπτωση, επενδύσεις σε ανεμογεννήτριες μικρές και μεγάλες, ξέρουμε πάρα πολύ καλά στη χώρα μας ότι εξαιτίας παρεμβάσεων και προσφύγων που έχει γίνει στο ΣτΕ, πολύ σημαντικά πρότζεκτ ανεμογεννητριών έχουν «κολλήσει» και δεν ξέρω εάν μπορούν να αναληφθούν ενέργειες ώστε να «ξεκολλήσουν» αυτά, κινούνται πάντα προς την κατεύθυνση της αύξησης των ΑΠΕ στη χώρα και σε κάθε περίπτωση σημαίνει επέκταση του δικτύου φυσικού αερίου σε ολόκληρη την χώρα.

Έχουν γίνει πάρα πολλές σημαντικές προσπάθειες με δεδομένα αποτελέσματα στη χώρα, είναι πολύ σημαντική η ένταξη των 17 πόλεων - το γνωρίζει ο κ. Φάμελλος - της βόρειας Ελλάδας στο δίκτυο φυσικού αερίου. Αυτή τη στιγμή που μιλάμε, βρίσκεται σε εξέλιξη ο σχετικός διαγωνισμός για την ανάδειξη των δικαιούχων επέκτασης των δικτύων του φυσικού αερίου. Κύριε Υπουργέ, γνωρίζετε πάρα πολύ καλά την προσπάθεια που καταβάλλουμε και ευχαριστούμε πολύ για τη συμβολή σας, τα σημεία εξόδου του ΤΑΠ, με την αντίστοιχη, δηλαδή, προσαρμογή τους, να καταστούν σημεία εξόδου, ώστε να μπορούν και άλλες πόλεις της βορείου Ελλάδας, από όπου διέρχεται ο ΤΑΠ, να ενταχθούν στο δίκτυο φυσικού αερίου με πολύ σημαντικά πλεονεκτήματα για τις τοπικές κοινωνίες, δεδομένου ότι τα τιμολόγια του φυσικού αερίου είναι κατά 30% χαμηλότερα από τις τιμές του φυσικού αερίου. Και εάν θέλουμε να μιλάμε για την παραγωγική ανασυγκρότηση - αναφέρθηκε προηγουμένως και ο κ. Φάμελλος - θα πρέπει να εντάσσεται στο σχέδιο αυτό της εθνικής στρατηγικής για την Ενέργεια, οπωσδήποτε, η μείωση του κόστους ενέργειας για τις βιομηχανίες, ώστε να αποτελεί σημαντικός πυλώνας παραγωγικής ανασυγκρότησης για τη χώρα.

Θέλω, να σας ρωτήσω, κύριε Υπουργέ, εάν στα σχέδια του Υπουργείου υπάγεται η συνέχιση, διατήρηση, ενίσχυση του προγράμματος της επιλεξιμότητας, Νομίζω, ότι είναι και πολιτική που ασχολήθηκε και η Ε.Ε., με σημαντικά ήδη αποτελέσματα στη μείωση του κόστους ενέργειας για τις ελληνικές βιομηχανίες, κυρίως τις ενεργοβόρες βιομηχανίες που έχουν μπει στο πρόγραμμα αυτό και μπορεί να είναι δικαιούχοι της και σε κάθε περίπτωση, εάν θέλουμε να μιλάμε για ένα σοβαρό σχέδιο για την Ενέργεια, είναι αυτό που απ' όλους καταδείχτηκε. Δηλαδή, συγκεκριμένη πρόβλεψη μέτρων για την μείωση της ενεργειακής φτώχειας.

Παρά τα όσα ειπώθηκαν εδώ σε αυτή την αίθουσα, εγώ θα μιλήσω με στοιχεία και με στατιστικές. Ξέρουμε πολύ καλά ότι το 2016, βάσει στατιστικών της Εθνικής Στατιστικής Υπηρεσίας, το 29% των ελληνικών νοικοκυριών δεν μπόρεσαν να ικανοποιήσουν τις συνθήκες θερμικής άνεσης στην κατοικία τους, ενώ περίπου το 40% αυτών καθυστερούν στην αποπληρωμή των ενεργειακών τους οφειλών.

Παρά το γεγονός αυτό, από τότε και μέχρι σήμερα, μέσω βέβαια της εφαρμογής συγκεκριμένων πολιτικών που το δικό σας Υπουργείο εφάρμοσε, έχουμε ως αποτέλεσμα να είμαστε κάτω από το μέσο όρο της Ε.Ε., όσον αφορά τους δείκτες που αναφέρονται στις δαπάνες για την καταπολέμηση της ενεργειακής ένδειας. Επιτρέψτε μου να πω ότι η βασικότερη πολιτική είναι το κοινωνικό οικιακό τιμολόγιο, που αναφέρεται στις ευπαθείς ομάδες καταναλωτών και ουσιαστικά, τους παρέχει σημαντική έκπτωση για την προμήθεια, για την αγορά ρεύματος από τους διάφορους παρόχους.

Βεβαίως, αντίστοιχη είναι η πρόβλεψη για το τιμολόγιο υπηρεσιών αλληλεγγύης. Αυτό, έχει ως δικαιούχους Νομικά Πρόσωπα Δημοσίου Δικαίου προνοιακού χαρακτήρα, δηλαδή, εκκλησιαστικά ιδρύματα, φιλανθρωπικά ιδρύματα, ανθρωπιστικά ιδρύματα και εν πάση περιπτώσει, οι φορείς οι οποίοι παρέχουν υπηρεσίες κοινωνικής φροντίδας και είναι φορείς ιδιωτικού δικαίου μη κερδοσκοπικού χαρακτήρα, οι οποίοι είναι πιστοποιημένοι, όμως, ως τέτοιοι.

Επίσης, το 2017, με δική σας πολιτική, με πολιτική του Υπουργείου, διατέθηκε εφάπαξ το ποσό των 10 εκατ. € ως ειδικό βοήθημα για την στήριξη των καταναλωτών με χαμηλά εισοδήματα, οι οποίοι είχαν αποσυνδεθεί από το δίκτυο παροχής ηλεκτρικής ενέργειας, λόγω ληξιπρόθεσμων οφειλών, με σκοπό την αντιμετώπιση ακριβώς των ενεργειακών της αναγκών.

Από το έτος 2012 εφαρμόζεται η πολιτική του επιδόματος πετρελαίου θέρμανσης σε συγκεκριμένες κατηγορίες καταναλωτών και η αλήθεια είναι ότι αυτό το μέτρο, όπως εφαρμόστηκε την τρέχουσα περίοδο, την περίοδο 2018-2019, έτυχε σημαντικής ενίσχυσης σε όλες τις κλιματικές ζώνες. Μάλιστα, οι ορεινοί δήμοι που υπάγονταν στην Α΄ Κλιματική Ζώνη, είχαν διπλασιασμό της επιδότησης και οφείλεται, ακριβώς η εφαρμογή του μέτρου αυτού στις αυξημένες διεθνείς τιμές του πετρελαίου, ώστε να μπορέσουν πραγματικά έτσι τα νοικοκυριά αυτά να αντιμετωπίσουν την ενεργειακή κρίση.

Από κει και πέρα, πολύ σημαντικό είναι το πρόγραμμα «εξοικονομώ κατ' οίκον», γνωρίζετε πολύ καλά τα θαυμαστά αποτελέσματα. Μπορώ να πω τώρα για την βελτίωση της ενεργειακής απόδοσης κατοικιών που έχουν αποδεδειγμένα μικρή ενεργειακή απόδοση και οι οποίες ανήκουν σε ιδιοκτήτες με χαμηλά εισοδήματα, χωρίς δυνατότητα πλήρους χρηματοδότησης με ίδια κεφάλαια της ενεργειακής αναβάθμισης της κατοικίας τους. Και βεβαίως, στο πλαίσιο των ενεργειακών κοινοτήτων, σας άκουσα και εγώ να λέτε, ότι δίνονται σημαντικά κίνητρα για τη εγκατάσταση σταθμών ΑΠΕ και ΣΥΘΙΑ και υβριδικών σταθμών από ενεργειακές κοινότητες με σκοπό την κάλυψη των ενεργειακών αναγκών των μελών τους, και βεβαίως των ευπαθών καταναλωτών ή πολιτών που ζουν κάτω από το όριο της φτώχειας.

Όσον αφορά τους στόχους, γιατί το σχέδιο αυτό ειπώθηκε από κάποιους ότι είναι ένα θεωρητικό σχέδιο, δίνει τις κατευθύνσεις και τους στόχους, οι ειδικότερες πολιτικές δεν εξειδικεύονται. Να πω ότι ο ποσοτικός στόχος για την ενεργειακή ένδεια είναι να υπάρξει μείωση κατά τουλάχιστον 50% των σχετικών δεικτών αποτύπωσης της ενεργειακής ένδειας, μέχρι το έτος 2025 και μέχρι το έτος 2030 το ποσοστό αυτό να έχει μειωθεί κατά 75% σε σχέση με το έτος 2016, που είναι ήδη αρκετά χαμηλότερο από το μέσο όρο της Ε.Ε., όπως ήδη είπα.

Εκτιμώ, κύριε Υπουργέ, ότι θα πρέπει να υπάρξουν στοχευμένα μέτρα και χρηματοδοτικά προγράμματα που θα πρέπει να σχεδιαστούν για την περίοδο από τούδε και στο εξής. Εκτιμώ ότι θα βελτιωθούν τα υφιστάμενα μέτρα του κοινωνικού τιμολογίου και του καθεστώτος της καθολικής υπηρεσίας, ώστε να αφορούν αποκλειστικά ενεργειακά ευάλωτα νοικοκυριά. Το ίδιο για το πρόγραμμα «εξοικονομώ κατ' οίκον». Θα πρέπει και αυτό να επανασχεδιαστεί ή να σχεδιαστεί εκ νέου, ώστε να σκοπεύει στη βελτίωση της ενεργειακής απόδοσης κτιρίων κατοικίας ενεργειακά ευάλωτων νοικοκυριών, είναι πολύ σημαντικό και αυτό.

Επιπρόσθετα, νομίζω ότι θα πρέπει να διερευνηθεί η παροχή κινήτρων τόσο στους παρόχους ενέργειας στο πλαίσιο του καθεστώτος επιβολής υποχρέωσης ενεργειακής απόδοσης, όσο και στις ενεργειακές κοινότητες, ώστε να συμβάλουν πιο ενεργά στην ενεργειακή αναβάθμιση των συγκεκριμένων κτιρίων.

Σας ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο κύριος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ**: Βεβαίως, όλα αυτά περί βιώσιμης κυκλικής ανάπτυξης και ό,τι άλλο επιθετικό προσδιορισμό θέλετε να βάλετε στην ανάπτυξη, δεν μπορεί να αποκρύψει ότι μιλάμε για μια ανάπτυξη η οποία κυριαρχείται από την αναρχία στην παραγωγή, από τις αντιφάσεις και τις κρίσεις της. Δεν μπορεί να αποκρυβεί ότι πρόκειται για μια ανάπτυξη της οποίας ο χαρακτήρας είναι εκμεταλλευτικός, δηλαδή ο κοινωνικά παραγόμενος πλούτος συγκεντρώνεται σε όλο και λιγότερα χέρια.

Από αυτήν την άποψη, για να πάμε στα ζητήματα της ενέργειας και στον εθνικό ενεργειακό σχεδιασμό, επί της ουσίας, αυτό το πλαίσιο της βιώσιμης ανάπτυξης στην ενέργεια έχει δύο βασικά εργαλεία που αποτυπώνονται στο σχεδιασμό. Το πρώτο είναι η απελευθέρωση, δηλαδή η μείωση της κρατικής παρέμβασης στην παραγωγή, με αποτέλεσμα να μπορούν τα υπερσυσσωρευμένα κεφάλαια να επενδύονται στην ανεργία. Βεβαίως, εδώ θα πει ο κ. Υπουργός ότι οι υποδομές και τα δίκτυα παραμένουν υπό δημόσια ιδιοκτησία, όμως αυτό είναι μια επιλογή η οποία, επί της ουσίας, ήρθε, γιατί από την εμπειρία από άλλες ευρωπαϊκές χώρες που είχαν ιδιωτικοποιήσει και τα δίκτυά τους, φάνηκε το μεγάλο πρόβλημα που δημιούργησε, όπως αστάθεια στα δίκτυα, δίκτυα χωρίς να εκσυγχρονιστούν και προβλήματα, επί της ουσίας, στο σχεδιασμό.

Από αυτή την άποψη, τους καπιταλιστές τους ενδιαφέρει να υπάρχει το δημόσιο μονοπώλιο στα δίκτυα, για να μπορούν να έχουν ισότιμη πρόσβαση και να μην εξαρτώνται από τους ιδιώτες ιδιοκτήτες των δικτύων. Επομένως και το ότι διατηρούν τα δίκτυα και τις υποδομές υπό δημόσιο έλεγχο, σχετίζεται με τις τεράστιες ανάγκες επενδύσεων που έχουν για τον εκσυγχρονισμό τους και δεύτερον, διασφαλίζουν τους όρους ανταγωνισμού για τους επιχειρηματικούς ομίλους. Το δεύτερο εργαλείο είναι η «πράσινη» ενέργεια, δηλαδή η ενέργεια που παράγεται από ΑΠΕ. Αν και κατά πόσο είναι ΑΠΕ η παραγόμενη «πράσινη» ενέργεια, μπαίνουν μια σειρά από επιστημονικά ερωτήματα, αλλά δεν θα σταθώ σε αυτά. Ιδιαίτερα στα φωτοβολταϊκά, οι σπάνιες γαίες που χρησιμοποιούν και μια σειρά άλλα ζητήματα, όπως και το κόστος παραγωγής, είναι άλλου είδους συζήτηση.

Ας δούμε, όμως, γιατί γίνονται αυτές οι δύο βασικές επιλογές. Γιατί η επιλογή της απελευθέρωσης της ηλεκτρικής ενέργειας και της «πράσινης» ενέργειας είναι η προτεραιότητα; Διότι, βεβαίως, είναι μια ευρωενωσιακή πολιτική. Θέλουν να περιοριστεί η εξάρτηση της Ε.Ε. από τα εισαγόμενα καύσιμα, άρα, δηλαδή, με καλύτερους όρους να ανταγωνιστεί τη Ρωσία και τις ΗΠΑ, που έχουν δικές τους πηγές καυσίμων και δεύτερον, για να επιταχυνθεί και να ενισχυθεί η ευρωενωσιακή τεχνολογία, τόσο στην «πράσινη» ενέργεια, όσο και στα «πράσινα» εμπορεύματα και από καλύτερες θέσεις να ανταγωνιστεί τις ΗΠΑ και την Κίνα.

Εμείς λέμε ότι δεν είναι καινούργια αυτή η πολιτική που εμπεριέχεται στον ενεργειακό σχεδιασμό. Από τα μέσα της δεκαετίας του 1990 αρχίζει να εφαρμόζεται σταδιακά στην Ε.Ε. η πολιτική και της απελευθέρωσης και της «πράσινης» ενέργειας, επομένως μπορούμε να μελετήσουμε τις επιπτώσεις που είχε αυτή στην Ελλάδα όσο έχει εφαρμοστεί. Πρώτη επίπτωση είναι στους εργαζόμενους, με δραστική μείωση των εργαζομένων στον τομέα της ενέργειας, ανατροπή στις εργασιακές σχέσεις, εντατικοποίηση της εργασίας τόσο στον ιδιωτικό τομέα, όσο και στην υπό δημόσιο έλεγχο ΔΕΗ. Υπάρχουν επιπτώσεις στα λαϊκά νοικοκυριά. Το 30% των λαϊκών νοικοκυριών βρίσκεται σε κατάσταση ενεργειακής φτώχειας, σε μια χώρα που είναι πολύ πλούσια σε ενεργειακές πηγές και είναι μια τεράστια αντίφαση.

Τρίτο στοιχείο είναι η ευστάθεια του συστήματος, με τα διάφορα προβλήματα που αντιμετωπίζει, σε συνδυασμό με τη μη συντήρηση των δικτύων. Βέβαια, είναι υποκριτικό, κύριε Υπουργέ, να λέτε ότι η ευστάθεια του συστήματος θα βασιστεί στο φυσικό αέριο, το οποίο είναι ένα εισαγόμενο καύσιμο, όσο προχωράει η απολιγνιτοποίηση και όλα αυτά σε σχέση με την ενεργειακή εξάρτηση.

Τέταρτο στοιχείο είναι η αναρχία στη χωροθέτηση, με τεράστια προβλήματα, ιδιαίτερα με τις ανεμογεννήτριες και τα αιολικά πάρκα. Ποιος είναι, αλήθεια, αυτός ο σεβασμός στο περιβάλλον της «πράσινης» ενέργειας, όταν μπορούν να εγκατασταθούν σε δασικές εκτάσεις, σε προστατευόμενες εκτάσεις, όταν υπάρχουν τεράστια ζητήματα; Τα αποτελέσματα τα βλέπουμε με τις συνεχείς πλημμύρες όπου έχουν εγκατασταθεί φωτοβολταϊκά, γιατί έχει αλλάξει ο υδρολογικός χάρτης, όταν θα παραμένουν τα κουφάρια ανεμογεννητριών που έχουν ξεπεράσει το όριο ζωής τους και δεν θα τα μαζεύει κανείς ή σε βάρος άλλων παραγωγικών δραστηριοτήτων που είναι συνδυασμένες, όπως κτηνοτροφία, η μελισσοκομία και μια σειρά άλλα ζητήματα. Τέλος, γιατί να γίνονται αυτού του είδους οι επιλογές, δηλαδή ανεμογεννήτριες και φωτοβολταϊκά στις ΑΠΕ και όχι υδροηλεκτρικά φράγματα, τα οποία έχουν πολλαπλές επιπτώσεις θετικές και όσον αφορά το ανανεώσιμο και όσο αφορά την προστασία και την ανάπτυξη του υδροφόρου ορίζοντα με το να μη χάνεται το νερό στη θάλασσα;

Έτσι, λοιπόν, είναι φανερό ότι αυτές οι επιλογές υπηρετούν τις ανάγκες του κεφαλαίου και τα υπερσυσσωρευμένα κεφάλαια, που θέλουν να επενδύσουν στον τομέα της ενέργειας γιατί έχουν κερδοφορία. Αυτό έχει οδηγήσει στη μεγέθυνση των επιχειρήσεων που δραστηριοποιούνται στον τομέα της ενέργειας. Για παράδειγμα, στην αιολική ενέργεια, οι πέντε μεγαλύτερες εταιρείες που δραστηριοποιούνται έχουν το 60% της παραγωγής ηλεκτρικής ενέργειας στα αιολικά. Είναι προς όφελος των μεγάλων πολυεθνικών στην παραγωγή των ανεμογεννητριών. Στην Ελλάδα το 98,5% των εγκατεστημένων ανεμογεννητριών ανήκει σε τέσσερις ευρωπαϊκές πολυεθνικές. Οι τρεις είναι γερμανικές και μια είναι δανική. Καταλαβαίνετε, λοιπόν, ποιοι εκτόξευσαν τις εξαγωγές τους με εισαγωγές στην Ελλάδα και την ανταγωνιστικότητά τους. Άρα, είναι φανερό ότι διασφαλίζει απλά και μόνο τα συμφέροντα του κεφαλαίου.

Δεύτερον, όλο αυτό είναι σε συνάφεια με την ενιαιοποίηση των αγορών ενέργειας στην Ε.Ε. με τα κοινά δίκτυα και, επομένως, τον κεντρικό κυρίαρχο ρόλο που θα έχουν οι ευρωπαϊκές πολυεθνικές και στον τομέα της ενέργειας. Άρα, έχουμε συγκέντρωση και συγκεντροποίηση ακόμη μεγαλύτερη και μονοπώληση της αγοράς. Τρίτον, είναι σε συνάφεια και με αυτό που είπε ο Υπουργός, κ. Φάμελλος, με τα συνολικότερα εργαλεία και τους στόχους της εθνικής αστικής τάξης για τη μετατροπή της Ελλάδος σε ενεργειακό κόμβο και σε στρατηγική αναβάθμιση της Ελλάδος στην ευρύτερη περιοχή. Μόνο που αυτός ο στόχος δεν είναι στόχος που εξυπηρετεί τις λαϊκές ανάγκες. Ίσα-ίσα τις αντιστρατεύεται αυτές τις λαϊκές ανάγκες και την ικανοποίησή τους. Είναι στόχος που εξυπηρετεί τις ανάγκες της αστικής τάξης για ισχυρότερη οικονομική παρουσία στα Βαλκάνια.

Άρα, δηλαδή, έχουμε συρρίκνωση της παραγωγικής δραστηριότητας, απώλεια θέσεων εργασίας στη χώρα μας και, ταυτόχρονα, ανατροπή των εργασιακών σχέσεων και επιδείνωση των συνθηκών των εργαζομένων στην Ελλάδα. Από αυτήν την άποψη, όχι μόνο δεν γίνεται πιο σταθερή η παρουσία της Ελλάδος στην περιοχή και η αναβάθμισή της, αλλά, αντίθετα, μπλέκει όλο και περισσότερο στο κουβάρι των ανταγωνισμών και της αστάθειας στην ευρύτερη περιοχή. Άλλωστε, θα είναι ενδιάμεσος κόμβος και άλλοι θα κρατούν τα κλειδιά των αγωγών. Αυτό είναι το χαρακτηριστικό, για παράδειγμα, της Ουκρανίας, που είναι πολύ φανερό και ποια αποτελέσματα είχε, που ήταν ο βασικός τροφοδότης φυσικού αερίου όλης της κεντρικής Ευρώπης.

Τέλος, εμείς λέμε ότι δεν μπορεί να υπάρξει στις συνθήκες που ζούμε του καπιταλισμού ένας ενεργειακός σχεδιασμός που να διασφαλίζει ταυτόχρονα και φθηνό ρεύμα για τη λαϊκή οικογένεια και να προστατεύει την υγεία των κατοίκων και να προστατεύει το περιβάλλον και τις δασικές εκτάσεις, τον υδροφόρο ορίζοντα και το υπέδαφος, να δημιουργεί σταθερές θέσεις εργασίας με καλύτερη ζωή και με δικαιώματα για τους εργαζόμενους, με μείωση της ενεργειακής εξάρτησης της χώρας και να δίνει ώθηση στους υπόλοιπους κλάδους της οικονομίας κάθε περιοχής. Αυτό είναι καθαρό για εμάς. Όσο το κέρδος των ομίλων πρυτανεύει και θα πρυτανεύει και θα αποτελεί κριτήριο της αναπτυξιακής πολιτικής, δεν μπορεί να υπάρξει ισόρροπη αξιοποίηση όλων των παραγωγικών δυνατοτήτων και όλων των ενεργειακών πηγών της χώρας.

Από αυτήν την άποψη εμείς προβάλλουμε μια διαφορετική πρόταση, την κοινωνική κρατική ιδιοκτησία, όπου η ενέργεια θα είναι κοινωνικό αγαθό και όχι εμπόρευμα και όπου ο ενιαίος κρατικός φορέας ενέργειας θα αξιοποιεί πλήρως το σύνολο των ενεργειακών πηγών της χώρας μας. Βεβαίως, το θέμα είναι πολύ μεγάλο και χρειάζεται να τα συζητήσουμε πολύ πιο αναλυτικά. Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο κύριος Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ**: Περισσότερο θα ήθελα να σταθώ στα μικρά έργα τα οποία βοηθάνε τον αγροτικό τομέα και συνδέονται με το κόστος παραγωγής. Πρέπει να σταθούμε λίγο στις μικρές ή μεγαλύτερες μονάδες βιοαερίου. Πρέπει να δούμε πώς είναι κατανεμημένες αυτές οι επιχειρήσεις, είτε μικρές ή μεγαλύτερες, στον αγροτικό χώρο, που βρίσκονται σε ορεινές ή ημιορεινές περιοχές και επομένως η μεταφορά είναι πάρα πολύ δύσκολη. Δεύτερον, πάλι όσο αφορά τα αγροτικά, έχει σχέση με τα φωτοβολταϊκά πάνελ για κατά κύριο επάγγελμα αγρότες. Την προηγούμενη φορά έγινε ένα «όργιο», που πήραν τα φωτοβολταϊκά με κάποιους τρόπους οι οποίοι ήταν σκοτεινοί.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας)**: *(Ομιλεί εκτός μικροφώνου)*

**ΝΙΚΟΛΑΟΣ ΠΑΠΑΔΟΠΟΥΛΟΣ**: Κύριε Σταθάκη, η Ν.Δ. είχε ρυθμούς ανάπτυξης 3% και χρεοκόπησε τη χώρα. Πώς το κατάφερε δεν ξέρω; Πρέπει, όμως, να το συνδέσουμε με το κόστος παραγωγής. Στη Γερμανία ή κάπου αλλού, αν επιδοτούνται αυτά τα μικρά φωτοβολταϊκά ή το βιοαέριο, συνδέεται με τις ζωοτροφές ή με αγροτικά προϊόντα. Ένας που επιδοτούμε και παίρνει ένα τέτοιο, να πρέπει να παίρνει προϊόντα ελληνικά, δηλαδή ζωοτροφές οι οποίες θα παράγονται εδώ στην Ελλάδα. Πρέπει να έχουμε ένα σύνθετο πλαίσιο, το οποίο να βοηθάει και τους αγρότες συνολικά και την εθνική οικονομία με πολλαπλό τρόπο.

Κλείνοντας, έχουμε πει, κ. Υπουργέ, για τους ορεινούς όγκους, λίμνες, λιμνοδεξαμενές και φράγματα. Πρέπει να δούμε και τα μικρά ή μεσαία υδροηλεκτρικά έργα, τα οποία υπάρχουν και υπάρχουν και προτάσεις, να μπουν και αυτά μέσα στον εθνικό σχεδιασμό πολλαπλών έργων πάλι και για αγροτική χρήση για νερό και φθηνό κόστος παραγωγής ενέργειας. Αυτά τα τρία ζητήματα θα ήθελα να το συμπεριλάβετε μέσα στο σχεδιασμό μας. Σας ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο κύριος Θεοφύλακτος.

**ΙΩΑΝΝΗΣ ΘΕΟΦΥΛΑΚΤΟΣ:** Θέλω να θέσω μία ερώτηση στον Αναπληρωτή Υπουργό. Εάν έχουμε πιο συγκεκριμένα νέα για το ευρωπαϊκό κομμάτι του Ταμείου Δίκαιης Μετάβασης. Όπως πολύ σωστά είπατε αφορά διακαώς τις λιγνιτικές περιοχές όπως είναι ο Νομός Κοζάνης και η Δυτική Μακεδονία. Είναι σε πολύ θετική κατεύθυνση ότι με τη δεδομένη οικονομική στενότητα των ετών, η κυβέρνηση μπόρεσε και καθιέρωσε το ελληνικό κομμάτι του Ταμείου Δίκαιης Μετάβασης μετά και από πρόταση των ενεργειακών δήμων. Περιμένουμε με αγωνία λοιπόν, αν έχουμε συγκεκριμένα βήματα από τα ευρωπαϊκά κονδύλια που πιθανότατα θα είναι και περισσότερα. Και σε αυτό το πλαίσιο και επικροτώντας και την αναφορά που έκανε και ο Υπουργός, ότι αυτό είναι κοινή παραδοχή πως οι περιοχές που δώσαν το λιγνίτη, που δώσανε το σπλάχνα τους για τον εξηλεκτρισμό της χώρας, πρέπει να στηριχθούν σε αυτή την ευαίσθητη καμπή και σε αυτή την ενεργειακή μετάβαση της χώρας. Έχουμε συγκεκριμένα ζητήματα, τα έχουμε αναπτύξει αρκετές φορές, αλλά ένα κονδύλι πρέπει να εξασφαλιστεί για το θέμα της Ακρινής όπου η προθεσμία του νόμου που και εμείς ψηφίσαμε τρέχει ως το 2020 και πρέπει να τα μοιράσουμε με 50%, να γίνει ένας προγραμματισμός, να γίνει η εξασφάλιση από κάποια από αυτά τα κονδύλια που συζητάμε τώρα, ώστε να μην έχουμε αδικίες σαν αυτές που αναφέρατε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κύριος Βερροιόπουλος.

**ΜΙΧΑΗΛ ΒΕΡΡΟΙΟΠΟΥΛΟΣ (Γενικός Γραμματέας Ενέργειας και Ορυκτών Υλών):** Μόνο για τη δίκαιη μετάβαση, η πρωτοβουλία call region in transition όχι σε σχέση με το εσωτερικό, είναι σε πλήρη εξέλιξη στην οποία συμμετέχουν πάρα πολύ δημιουργικά οι φορείς τοπικής πρώτου και δευτέρου βαθμού της περιοχής του Λεκανοπεδίου της Δυτικής Μακεδονίας. Και βέβαια, είναι στη φάση που ορίζονται όχι γενικώς στρατηγικές αλλά μιλάμε για projects συγκεκριμένα, τα οποία μάλιστα με δείκτες τους οποίους κανείς θα μετρήσει και το αποτύπωμά τους στην εργασία, στο ΑΕΠ το τοπικό κλπ. Όλα αυτά μαζί θα συνδεθούνε - αυτή είναι και η έννοια αυτής της πρωτοβουλίας - με χρηματοδοτικό πρόγραμμα, το οποίο είτε θα προέρχεται από το ευρωπαϊκό σύστημα εμπορίας όπως πάει να στηθεί σε ένα κομμάτι του ή θα είναι στο καινούργιο ΕΣΠΑ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κυρία Πρόεδρε, θέλω να απαντήσω σε δύο ζητήματα που ετέθησαν. Όσον αφορά την τοποθέτηση της κυρίας Τζάγκρη για το θέμα του βιοαερίου, των επιχειρήσεων και επενδύσεων μονάδων βιοαερίου. Συμφωνώ απολύτως διότι δεν είναι μόνο μια ενεργειακή επένδυση αλλά αφορά και στην διαχείριση κτηνοτροφικών αποβλήτων, άρα, εντάσσεται και στον σχεδιασμό για την διαχείριση των αποβλήτων. Μάλιστα, με πολλούς τρόπους εμείς έχουμε προσπαθήσει να ενισχύσουμε τέτοιου είδους επενδύσεις και έχουμε πολύ συχνές συναντήσεις με τον Σύνδεσμο Επιχειρήσεων Βιοαερίου. Υπάρχει στην στρατηγική για την κυκλική οικονομία η πρόβλεψη για την έγχυση βιοαερίου από μονάδες κτηνοτροφικών αποβλήτων στο δίκτυο φυσικού αερίου, και πιθανά με την διαδικασία του συμπυκνωμένου, αποθήκευση σε αντίστοιχα πρατήρια φυσικού αερίου.

Δεύτερον, υπάρχει ήδη μια σκέψη για νομοθετικές ρυθμίσεις που θα δίνουν την δυνατότητα για μονάδες κτηνοτροφικών αποβλήτων ή ειδικών βιομηχανικών υψηλού οργανικού φορτίου, να επιτρέπεται να μεταφέρονται για να προστίθενται και να αυξάνεται το ενεργειακό δυναμικό των μονάδων βιοαερίου γιατί μπορεί να χρειαστεί για παράδειγμα, να μεταφερθεί απόβλητο τυρογάλακτος από μια βιομηχανία ώστε να προστεθεί σε κτηνοτροφικά και να αυξηθεί ο συντελεστής απόδοσης αναερόβιας χώνευσης. Αυτό που θα ήθελα να προτείνω είναι όλοι μας να βοηθήσουμε στη δυνατότητα χωροθέτησης των μονάδων αυτών.

Δυστυχώς υπάρχουν πάρα πολλές αντιδράσεις και κοινωνικές συγκρούσεις, μια τέτοια ένταση μου μεταφέρθηκε στην περιοχή της Περιφέρειας Ηπείρου όπου υπήρχε άρνηση και από την Περιφέρεια και από τον δήμο στη χωροθέτηση μονάδας εντός βιομηχανικής περιοχής. Η δική μας η πρόταση προς το Περιφερειακό Συμβούλιο ήταν αν γίνει διαβούλευση ανοικτά με την εταιρεία, έτσι ώστε να βρεθούν περιοχές χωροθέτησης μιας και η ύπαρξη επιχειρηματικού ενδιαφέροντος υποδηλώνει την ανεξέλεγκτη διάθεση των κτηνοτροφικών αποβλήτων στο περιβάλλον, γιατί προφανώς δεν θα υπήρξε επένδυση αν δεν υπήρχε πρώτη ύλη. Και για μας είναι απολύτως παράλογο στην βιομηχανική ζώνη με περιβαλλοντική αδειοδότηση να μην υπάρχει επεξεργασία, όταν πιθανά τα απόβλητα αυτά είναι στα ρεύματα ή στους δρόμους, γι’ αυτό και πρέπει να υπάρχει μια τελείως διαφορετική στάση υπεύθυνη και από την μεριά της αυτοδιοίκησης.

Θα ήθελα να προτείνω να παρακολουθήσουμε τη συζήτηση στην Παγκόσμια Κοινότητα για την κλιματική αλλαγή διότι πολλές φορές για λόγους αντιπολιτευτικούς ή φιλοεπιχειρηματικούς «που δεν είναι», ακολουθούμε γραμμές του Τράμπ ή του Μπολσονάρο, αυτό θέλει ιδιαίτερη προσοχή. Ελπίζω να μην υπάρχει στην ελληνική πολιτική κοινωνία τέτοια παρέκκλιση, πιθανά των κομμάτων εκτός δημοκρατικού τόξου ή του κόμματος.

Και μια απάντηση στον κύριο Σκρέκα. Είναι προφανές γιατί ανησυχείτε τόσο πολύ για τα στερεά απόβλητα, για να καταλάβουν οι κυρίες και οι κύριοι Βουλευτές, θα σας πω ένα παράδειγμα που το ζήσαμε στην Αλεξανδρούπολη την Παρασκευή. Υπεραμύνονται υπέρ των έργων που είχαν σχεδιαστεί και των ΣΔΥΤ. Να σας πω λοιπόν τι σημαίνει ακριβώς ΝΔ και ΣΥΡΙΖΑ. Το 2014 αυτό που ετοιμαζόταν να κατασκευάσουν στην Αλεξανδρούπολη ήταν ένα έργο το οποίο κόστιζε 53.000.000, 160.000 τόνων αποβλήτων εκ των οποίων τα 120.000 τόνων ήταν υποχρεωτικά δεσμευμένη ελάχιστη εγγυημένη ποσότητα, με χρηματοδότηση και κόστος δημοσίου 26.000.000 και το κόστος στον πολίτη ήταν 53.000.000, κόστος επένδυσης έργου. Η σύμβαση που υπογράψαμε στο νέο εθνικό σχεδιασμό, ήταν δημόσια χρηματοδότηση 18.000.000 πλήρη δημόσια χρηματοδότηση, χωρίς δανεισμό και χωρίς εξάρτηση από κανένα εργοδότη για ένα έργο 45.000 τόνων, με χωριστή καθαρή γραμμή οργανικού με αναερόβια χώνεψη και παραγωγή ενέργειας προς όφελος του δήμου και των πολιτών. Αυτή είναι η διαφορά μας.

Έργα ακριβά με μεγάλο δανεισμό, με άσκοπη δυναμικότητα, έργα οικονομικά περιβαλλοντικά ωφέλιμα κυκλικής οικονομίας με παραγωγή ενέργειας. Πράγματι, μπορούν οι πολίτες να δουν στην πράξη το αποτέλεσμα. Ναι, ήθελε 3 χρόνια να αλλάξει ο εθνικός σχεδιασμός, ο περιφερειακός σχεδιασμός, να βρεθούν χρηματοδοτήσεις, να γίνουν διαγωνισμοί, να υπογραφούν οι συμβάσεις. Σας ενοχλεί ότι τα καταφέραμε και έχουμε και συμβάσεις.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Υπουργός.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Θα ξεκινήσω με την επικριτική τοποθέτηση της Ν.Δ.. Ας με διορθώσει και ο κ. Φάμελλος. Αν θυμάμαι καλά τον κατάλογο των έργων διαχείρισης απορριμμάτων που παραλάβαμε το 2015 στα Χανιά το κάναμε το 1998. Από εκεί και πέρα ο κατάλογος γίνεται πολύ ρηχός. Πήραμε κανένα άλλο έργο και δεν το ξέρω, κύριε Φάμελλε; Άρα, αν αυτό ήταν το ιδανικό τοπίο της διαχείρισης των απορριμμάτων στη χώρα, νομίζω ότι είναι λίγο άδικη η κριτική, διότι όπως ξέρετε έχουν προχωρήσει πληθώρα έργων και σε κάποια από αυτά είναι ΣΔΙΤ, αναθεωρημένες συμβάσεις και κάποια έργα, όπως η Κρήτη, η Θεσσαλία και άλλες περιοχές, επέλεξαν δημόσια πρωτοβουλία για τη διαχείριση. Επαναλαμβάνω, αυτό που παραλάβαμε το 2015 ήταν με διαφορά η χειρότερη χώρα στην Ευρώπη στη διαχείριση απορριμμάτων και με άπειρα πρόστιμα κ.λπ.. Και ένα έργο υλοποιημένο στα Χανιά από ένα πρωτοπόρο Δήμαρχο και Νομάρχη, τότε, και 330 δίκες στο κεφάλι του, το μόνο εν λειτουργία έργο στην Ελλάδα τα τελευταία 20 χρόνια.

Επί των παρατηρήσεων που έγιναν, διατηρούμε μια σειρά από εύστοχες παρατηρήσεις. Συγκράτησα την αποθήκευση ενέργειας που χρειάζεται σημαντική εξειδίκευση. Συγκράτησα μια ενίσχυση όλων των θεμάτων που τέθηκαν αναφορικά με την παραγωγή μικρής κλίμακας, μικρά αγροτικά φωτοβολταϊκά βιοαέριο, κτηνοτροφία, μικρές ανεμογεννήτριες, πράσινη ενέργεια στα νησιά και πιο συγκεκριμένα μοντέλα υλοποίησης ή επιλογή πολλών μοντέλων εξειδίκευση στα θέματα αποθήκευσης ενέργειας και της τιμολόγησής της, το οποίο είναι όπως ξέρετε εκκρεμότητα, ακριβώς, επειδή πρέπει να προσανατολιστούμε σε ουδέτερες επιλογές, επιτρέποντας και τον ανταγωνισμό των τεχνολογιών. Επίσης, διατηρώ τη δυνατότητα που επισημάνθηκε για το ότι έχουμε ένα σενάριο, το «baseline scenario», όπου θα υπάρξουν κάποιες παραλλαγές του σεναρίου πιθανόν που να παράγουν κάποια επιπρόσθετα μέτρα.

Επανέρχομαι στη Ν.Δ. γιατί δεν κατάλαβα την κριτική σας για το λιγνίτη. Τι προτείνει η Ν.Δ.; Καταλαβαίνω ότι είναι λίγο καιροσκοπική η προσέγγιση σας. Τα είπατε μόνος σας από 15 γίνονται 10 οι τεραβατόρες το 2030 αποσύροντας τις μονάδες που κλείνει ο κύκλος ζωής τους. Τι προτείνετε εσείς; για να καταλάβω, δηλαδή. Τι ακριβώς προτείνει η Ν.Δ. που να είναι συμβατό με τους στόχους της Ευρώπης; Δεν χρειάζεται και στους λιγνίτες να δημαγωγήσετε χωρίς κανένα λόγο, τη στιγμή που είναι όλα σαφή και εγγυημένα. Δηλαδή, μεγιστοποιήσαμε ουσιαστικά την εν δυνάμει λιγνιτική παραγωγή, παίρνοντας υπόψη όλους τους περιβαλλοντικούς και άλλους στόχους που είμαστε υποχρεωμένοι. Αν έχετε κάτι άλλο που να χωράει ή να διαφοροποιεί το σχεδιασμό, ευχαρίστως να το ακούσουμε, όμως συγκεκριμένα και χωρίς να καταφεύγουμε σε τέτοιου τύπου συζητήσεις.

Νομίζω ότι είμαστε κοντά στο να υποβάλουμε το σχέδιο, συνυπολογίζοντας πολλές από τις παρατηρήσεις. Υπενθυμίζω ότι δεν είμαστε χρονικά καθυστερημένοι. Τα Χριστούγεννα του 2018, είχαμε συμφωνήσει με την Κομισιόν να γίνει η διαβούλευση εφόσον έχει αναρτηθεί. Είναι γνωστό το σχέδιο εδώ και καιρό και θα ολοκληρωθεί στο τέλος Ιανουαρίου. Άρα, είμαστε εντός των στόχων. Εξάλλου, πολλές από τις χώρες που υπέβαλαν το 2018, δεν απέστειλαν το πλήρες σχέδιο και θα υποβάλουν συμπληρωτικό αναθεωρημένο σχέδιο.

**ΓΕΩΡΓΟΣ ΑΡΒΑΝΙΤΙΔΗΣ:** Θα υπάρξει άλλη κοινοβουλευτική διαδικασία;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Άλλη κοινοβουλευτική διαδικασία;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Αν θα έρθει σχετικό νομοσχέδιο, αυτό ρωτάει.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Όχι, δεν υπάρχει νομοσχέδιο. Θα υπάρξουν βελτιώσεις στο κείμενο με βάσει το σύνολο των παρατηρήσεων. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Εμείς ευχαριστούμε. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.. Βράντζα Παναγιώτα, Γκαρά Αναστασία, Δρίτσας Θεόδωρος, Θεοφύλακτος Ιωάννης, Ιγγλέζη Αικατερίνη, Καρακώστα Εύη, Καφαντάρη Χαρά, Κουρουμπλής Παναγιώτης, Παπαδόπουλος Νικόλαος, Σέλτσας Κωνσταντίνος, Τζάκρη Θεοδώρα, Αραμπατζή Φωτεινή, Κατσαφάδος Κωνσταντίνος, Μπούρας Αθανάσιος, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Παναγιώταρος Ηλίας, Σαχινίδης Ιωάννης και Καραθανασόπουλος Νικόλαος.

Τέλος και περί ώρα 16.55΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**